title: Porras–Renko-tie

text: Porras–Renko-tie sisältyy Hämeen Härkätien osana Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Porras–Renko-tie

text: Tien läheisyydessä sen pohjoispuolella on Palsankallion rajakivi, jossa ovat aikoinaan kohdanneet seitsemän historiallisen pitäjän (Loppi, Tammela, Urjala, Sääksmäki, Kalvola, Hattula ja Vanaja) rajat. Viimeisinä rajakuntina olivat Hattula ja Renko. Rajakivi on isokokoinen siirtolohkare, jonka päälle on hakattu ympyräkuvio ja siitä lähtevät seitsemän rajalinjaa. Kiven ympärillä on lisäksi neljä niin sanottua viisarikiveä osoittamassa rajojen suuntaa, yksi viisarikivistä on museotien eteläpuolella. Rajakivi menetti viimeisenkin rajansa vuoden 2009 alussa, jolloin Hämeenlinnan seudun kuntaliitoksessa Renko ja osa Hattulaa liitettiin Hämeenlinnaan.


title: Porras–Renko-tie

text: Pitkäjärven tieraunio on 1930-luvulla tehdyssä tienoikaisussa käyttämättömäksi jäänyt osa vanhaa Hämeen Härkätietä. Pituudeltaan noin 800-metrisen tienosan molemmat päät ovat käytössä yksityisteinä. Nurmettunut ja metsittynyt keskiosa näkyy maastossa ympäristöään korkeampana ja on viitoitettu patikointireitiksi. Tieraunio-osuus on ollut käytössä ainakin Jaakko Teitin tieluetteloinnista vuodesta 1556 asti vuoteen 1936. Tienoikaisuun oli syynä jyrkän mäen kiertäminen.


title: Ruteniumkloridi

text: Ruteniumkloridi eli rutenium(III)kloridi tai ruteniumtrikloridi (RuCl) on rutenium- ja kloridi-ionien muodostama epäorgaaninen ioniyhdiste. Yhdistettä käytetään katalyyttinä orgaanisen kemian synteeseissä ja muiden ruteniumyhdisteiden valmistukseen.


title: Ruteniumkloridi

text: Ruteniumkloridilla on kaksi eri kiderakennetta eli se on polymorfista. Muodoista α-RuCl on väriltään mustaa sekä veteen ja etanoliin liukenematonta. Sen kiderakenne on kerrosmainen ja samankaltainen kromi(III)kloridin rakenteen kanssa. β-RuCl on väriltään ruskeaa ja sen kiderakenne on oktaedreistä koostuva polymeeri. Tämä ruteniumkloridin muoto liukenee hieman kuumaan veteen, mutta hydrolysoituu helposti, ja etanoliin. Ruteniumkloridin eri kidemuodot voidaan muuttaa toisikseen kuumentamalla. Ruteniumkloridi on Lewis-happo ja muodostaa helposti Lewis-emästen kanssa kompleksiyhdisteitä, esimerkiksi ammoniakin kanssa ja kloridi-ioniylimäärän kanssa muodostuu heksaklororutenaatti(III)-ioni ([RuCl]). Yhdiste on hygroskooppista ja muodostaa kidevedellisiä muotoja kuten trihydraatin (RuCl·3HO).


title: Ruteniumkloridi

text: Kidevedellistä ruteniumkloridia voidaan valmistaa liuottamalla metallista ruteniumia vetykloridiliuokseen. Kidevedetöntä α-RuClä valmistetaan ruteenin ja kloorin välisellä reaktiolla noin 600 °C:n lämpötilassa ja β-kidemuotoa valmistetaan kuumentamalla ruteniumia kloorin ja hiilimonoksidin virrassa noin 340 °C:n lämpötilassa.


title: Ruteniumkloridi

text: Ruteniumkloridia voidaan käyttää katalyyttinä alkyynien funktionalisoinneissa ja alkeenien metateesireaktioissa. Siitä valmistetaan myös useita rutenium(III)komplekseja, joita käytetään katalyytteinä ja muita ruteniumyhdisteitä kuten ruteniumdioksidia.


title: Bidham Lama

text: Bidham Lama on nepalilainen taekwondoin.


title: Bidham Lama

text: Lama saavutti Soulin Aasian kisoissa 1986 ja Barcelonan MM-kilpailuissa 1987 pronssia alle 50 kg:n sarjassa. Hän sai samassa painoluokassa hopeaa Kathmandun Aasian-mestaruuskilpailuissa 1988. Soulin olympialaisissa 1988 hän sijoittui kolmanneksi näytöslajina olleen taekwondon alle 50 kg:n sarjassa.


title: Yksinlaulu

text: Yksinlaulu on itsenäinen klassinen laulusävellys, joka on tarkoitettu yksittäisen laulajan esittämäksi säestyksen kera tai ilman. Termi viittaa myös yksinlaulannan taidemuotoon. Saksalaisen musiikkiperinteen lied ja kansansävelmien sävellystulkinnat ovat merkittäviä yksinlaulun tyylisuuntia.


title: Sita Kumari Rai

text: Sita Kumari Rai on nepalilainen taekwondoin.


title: Sita Kumari Rai

text: Kumari Rai saavutti Soulin MM-kilpailuissa 1989 pronssia alle 43 kg:n painoluokassa. Hän sai Aasian-mestaruuskilpailuissa pronssia alle 47 kg:n sarjassa 1988 sekä alle 43-kiloisissa 1990 ja 1992.


title: Bumerang

text: Bumerang () oli venäläinen BTR-sarjan korvaajaksi kaavailtu panssaroitu miehistönkuljetusajoneuvon prototyyppi.


title: Bumerang

text: Bumerang esiintyi valokuvassa ensimmäisen kerran sen jälkeen, kun julkisuuteen vuosi kuvia Venäjän voitonpäivän paraatin harjoituksista. Vuodon jäleen Venäjän puolustusministeriö julkaisi virallisia kuvia verkkosivuillaan. BTR-sarjasta poiketen Bumerangilla oli monia yhtäläisyyksiä länsimaisten kahdeksanpyöräisten miehistönkuljetusajoneuvojen kanssa. Ajoneuvon ajaja oli sen vasemmalla puolella moottorin ollessa oikealla. Tykkitorni ja miehistönkuljetustilat olivat vaunun takaosassa. Bumerangin runko oli V-muotoinen ja sen takaosassa oli potkuri vedessä liikkumista varten.


title: Bumerang

text: Valokuvatun Bumerangin tykkitorni oli huputettu ja sillä ei ollut pääaseistusta. Pääase oli ilmeisesti poistettu paraatiharjoitusta varten, tai kyseessä oli Bumerangin komentopaikkaversio. Tykkitornin uskottiin olevan mallia AU-220M.


title: Bumerang

text: Venäjä ilmoitti 30. heinäkuuta 2018 keskeyttävänsä hankkeen.


title: Deepak Bista

text: Deepak Bista (s. 2. heinäkuuta 1976 Dlanaach) on nepalilainen taekwondoin.


title: Deepak Bista

text: Bista sijoittui Pekingin olympialaisissa 2008 jaetulle seitsemännelle sijalle miesten alle 80 kg:n painoluokassa. Hän hävisi sarjan kultamitalistille, iranilaiselle Hadi Saeille ja pronssimitalistille, kiinalaiselle Zhu Guolle. Hän sijoittui kolmanneksi Aasian olympiakarsintaturnauksessa 2008.


title: Deepak Bista

text: Bista sai pronssia Aasian kisoissa Busanissa 2002 ja Dohassa 2006. Hän oli ensimmäinen urheilija, joka voitti kultamitalin neljissä peräkkäisissä Etelä-Aasian kisoissa: Kathmandussa 1999, Islamabadissa 2003, Colombossa 2006 ja Dhakassa 2010.


title: SS Traffic (1911)

text: SS Traffic oli "SS Nomadicin" sisarusalus, joka liikennöi White Star Linen laivojen tenderinä. Sen sisarusalus "SS Nomadic" on nykyään Belfastissa Titanic-museon vieressä. "SS Traffic" upposi toisen maailmansodan aikana.


title: Matt Lindblad

text: Matthew Maurice Lindblad (s. 23. maaliskuuta 1990) on yhdysvaltalainen jääkiekkoilija, joka pelaa New York Rangersin organisaatiossa.


title: Matt Lindblad

text: Ennen ammattilaiseksi siirtymistä Lindblad pelasi Dartmouth Collegessa kolmen kauden ajan vuosina 2010-2013 tehden 89 pelatussa pelissä 29 maalia ja yhteensä 80 pistettä sekä keräten kahdeksan rangaistusminuuttia.


title: Matt Lindblad

text: 5. huhtikuuta 2013 Boston Bruins teki Lindbladin kanssa tulokassopimuksen.


title: Matt Lindblad

text: 24. helmikuuta 2014 Boston kutsui Lindbladin ensimmäisen kerran farmijoukkue Providence Bruinsista. Hänet kuitenkin lähetettiin takaisin Providenceen ennen kuin hän teki NHL-debyyttinsä. Hän debytoi lopulta 15. maaliskuuta 2014 Bruinsin neljännen hyökkäyskentällisen vasempana laitahyökkääjänä 5-1 -voitossa Carolina Hurricanesia vastaan.


title: Dust Muhammad Khan

text: Dust Muhammad Khan (joulukuu 1792 – 9. kesäkuuta 1863) oli Afganistanin emiiri kahteen otteeseen vuosina 1826–1839 ja 1843–1863. Dust Muhammadin noustessa valtaan vanha Dorrani-valtakunta oli käytännössä hajonnut ja maata hallitsivat useat eri paikalliset hallitsijat. Dust Muhammad ajautui myös ensimmäiseen afgaanisotaan brittejä vastaan ja menetti valtaistuimensa. Brittien kärsittyä merkittävän sotilaallisen tappion he luopuivat Afganistanista ja Dust Muhammad palasi valtaistuimelle toiselle kaudelleen. Myöhemmin hänen onnistui yhdistää suuret osat entistä valtakunnan aluetta ja suhteet britteihinkin paranivat.


title: Dust Muhammad Khan

text: Dust Muhammad syntyi tuolloin Dorrani-valtakuntaan kuuluneessa Kandaharissa joulukuussa 1792. Hänen isänsä oli Dorranien klaaniin kuuluvan Barzakai-klaanin Džamal Khanin poika Pajda Khan. Pajda Khanilla oli useita poikia useiden eri maan klaaneihin kuuluneiden vaimojen kautta. Dust Muhammadin äiti kuului etenkin Kabulissa vaikutusvaltaisiin kižilbašeihin. Joissakin lähteissä hänen sanotaan olleen Pajda Khanin lempivaimo. Myöhemmin hänen äitinsä päätyi pakkoavioliittoon Dust Muhammadin nserkun ʿAbd-al-Majid Khanin kanssa ja Dust Muhammadista tuli hänen vanhemman veljensä ja kuningas Mahmud Šahin visiiri Fath Khanin holhokki. Dust Muhammad toimi ensin veljensä apulaisena ja myöhemmin Khuzestanin kuvernöörinä.


title: Dust Muhammad Khan

text: Fath Khan oli ollut Mahmud Šahin tärkeä tukija sodissa Šudža' Šahia vastaan. Pian edessä oli kuitenkin välirikko. Vuonna 1818 Fath Khan oli auttamassa Heratin kuvernööriä persialaisia vastaan. Lähti liikkeelle huhu, jonka mukjaan Dust Muhammad oli tällöin rikkonut kuvernöörin haaremin rauhaa. Yksi kuvernöörin vaimoista oli myös kuningas Mahmud Šahin sisar, joten kuningas käsitti huhun henkilökohtaisena loukkauksena. Toisaalta on myös mahdollista, että kuningas käytti huhua vain tekosyynä liian voimakkaaksi käsittämästään Fath Khanista eroon päästäkseen. Fath Khan sokaistiin ja kidutettiin kuoliaaksi, mutta Dust Muhammadin onnistui paeta. Fath Khanin surmaaminen käänsi hänen lukuisat Barzakai-veljensä kuningasta vastaan. Mahmud joutui lopulta pakenemaan Heratiin, jota hän hallitsi persialaisten tuella. Kabulissa valtaan nousseet Barzakait yrittivät aluksi hallita maata nukkehallitsijoiden kautta. Lyhyessä ajassa valtaistuimelle nostettiin ja siltä erotettiin Sultan 'Ali Šah (1818–1819) ja 'Aijub Šah (1819–1823). Lopulta Barzakai-veljekset päätyivät taistelemaan toisiaan vastaan. Veljeksistä nuorin Dust Muhammad osoittautui lopulta valtakamppailun voittajaksi ja hän valloitti Kabulin kižilbašien tuella vuonna 1826. Vanha Dorrani-valtakunta oli nyt kuitenkin käytännössä lakannut olemasta valtakunnan hajotessa eri paštupäällikköjen keskenään kilpaileviin osiin. Dust Muhammad luopui hallitsijoiden aiemmin käyttämästä kuninkaan arvonimestä (šah) ja alkoi sen sijaan käyttää titteliä uskovaisten emiiri ("amir al-mu'minin").


title: Dust Muhammad Khan

text: Sekava tilanne Afganistanissa herätti huolta ulkomailla niin sanotun suuren pelin, eli Venäjän keisarikunnan ja brittien Keski-Aasian valtakamppailun vallitessa. Britit olivat liittoutuneet afgaanien vihollisten sikhien kanssa. Sikhit olivat vallanneet Pešawarin, jota Dust Muhammad ei voinut hyväksyä. Afganistanin valtaistuimelle haluttiin hallitsija, joka myöntyisi sikhien valtaan Pešawarissa ja toisaalta olisi riittävän vahva pitääkseen venäläiset loitolla. Britit pyrkivät ottamaan tilanteen haltuunsa tukemalla Šudža' Šahin yritystä nousta valtaistuimelle vuonna 1834, mutta Dust Muhammad voitti Šudža' Šahin joukot lähellä Kandaharia käydyssä taistelussa. Tilanne kiristyi entisestään venäläisten alettua tukemaan Persiaa. Qadžarien Muhammad Šah teki vuonna 1837 sotaretken Heratiin, mikä olisi saattanut uhata brittien hallitsemaa Intian niemimaata. Lisäksi Dust Muhammadin hoviin saapui venäläisten edustaja kapteeni Ivan Viktorovitš Vitkevitš. Dust Muhammad avasi diplomaattiyhteydet Venäjälle toivoen voivansa näin painostaa brittejä luovuttamaan Pešawarin. Britit tämä vakuutti kuitenkin vain hallitsijan vaihtamisen tarpeellisuudesta. Persialaiset joutuivat vetäytymään brittien vallattua saaria Persianlahdella ja yhdessä Šudža' Šahin ja sikhien kanssa he alkoivat myös suunnitella Afganistanin vallanvaihdosta, joka johti ensimmäiseen afgaanisotaan.


title: Dust Muhammad Khan

text: Brittien kokoama 22 000:n sotilaan Induksen armeija lähti liikkeelle joulukuussa 1838 edeten Quettan kautta Bolanin solan läpi Afganistaniin. Kandahar kukistui huhtikuussa 1839 ja hieman myöhemmin myös Ghazni. Elokuussa joukot etenivät Kabuliin, jossa valtaistuimelle asetettiin Šudža' Šah. Dust Muhammad joutui pakenemaan pohjoiseen uzbekkiemiirien hallitsemille alueille, jossa hän oli käytännössä vankina. Myöhemmin hän yritti nostattaa brittienvastaista kapinaa Afganistanin pohjoisosissa, mutta epäonnistuttuaan hän antautui lopulta briteille. Vankina häntä kohdeltiin melko hyvin, joskin hänet vietiin Intiaan. Afganistanin sotaretken onnistuttua suurin osa briteistä palasi Intiaan, mutta Šudža' Šah osoittautui heikoksi hallitsijaksi. Brittien varuskunta Kabulissa joutui käytännössä piiritetyksi. Dust Muhammadin poika Muhammad Akbar Khan oli nostattanut tyytymättömiä afgaaneja brittejä vastaan. William Elphinstone päätti lopulta evakoida Kabulin tammikuussa 1842. Brittien Kabulista lähtenyt kolona väijytettiin ja lähes kaikki surmattiin tai otettiin vangeiksi. Šudža' Šah oli saanut surmansa Kabulissa. Britit päättivät nyt lopua Afganistanin seikkailuistaan. Dust Muhammad vapautettiin vankeudesta Intiassa ja hän valtasi Kabulin tammikuussa 1843 aloittaen näin toisen kautensa maan emiirinä.


title: Dust Muhammad Khan

text: Dust Muhammadilla oli edessään useita eri ongelmia. Brittien suhteen hän halusi noudattaa varovaista politiikkaa. Afgaanisodan yhteydessä suureen kansansuosioon noussut Dust Muhammadin poika Muhammad Akbar Khan kannatti kuitenkin sotaa brittejä vastaan. Muhammad Akbar kuoli Dust Muhammadille suotuisaan aikaan, joidenkin huhujen mukaan isänsä myrkyttämänä. Samaan tapaan kun britit joutuivat hankalaan asemaan Intiassa vuonna 1857 syttyneen sepoy-kapinan aikana, Dust muhammad ei käyttänyt hyväkseen brittien ahdinkoa Pešawarin tai muiden paštualueiden jälleenvaltaamiseksi. Britit suhtautuivat aluksi Dust Muhammadiin samaan tapaan pyrkien olematta puuttumatta maan asioihin. Lopulta briteistä ja Dust Muhammadista tuli kuitenkin liittolaisia. Britit tukivat emiiriä asein ja rahoin ja pakottivat myös Heratiin jälleen hyökänneen Persian vetäytymään uudelleen. Afganistan oli sisäisesti edelleen hajanainen, mutta Dust Muhammad alkoi toisella valtakaudellaan yhdistää hajanaisia alueita. Ensin valloitettiin uzbekkien ja tadžikkien alueet maan pohjoisosissa ja hieman myöhemmin valloitettiin myös Ghelzaiden hallussaan pitämä Kandahar. Vallattujen alueiden kuvernööreiksi Dust Muhammad nimitti poikiaan. Valtakautensa lopussa Dust Muhammadin onnistui liittää alueisiinsa myös Heratin. Afganistanin ulkopuolelle jäivät Badakhšan, sikhien aikanaan valtaamat paštualueet ja aikanaan Dorrani-valtakuntaan kuulunut Balučestan. Dust Muhammadia on joskus kuitenkin pidetty nykyaikaisen Afganistanin isänä, jonka toisella valtakaudella maa sai suurin piirtein nykyiset rajansa.


title: Dust Muhammad Khan

text: Dust Muhammad kuoli Heratissa 9. kesäkuuta 1863. Dust Muhammad oli valtakaudellaan jakanut valtaa tasaisesti eri poikiensa kesken, mikä johti hänen kuollessaan sisällissotaan eri valtaistuimen tavoittelijoiden kesken. Sisällissota Dust Muhammadin kuoleman jälkeen kesti kuusi vuotta ja vuonna 1869 voittajaksi nousi lopulta yksi Dust Muhammadin nuoremmista pojista ja hänen itsensä nimeämä seuraaja Šir 'Ali Khan.


title: Rudolf Erich Raspe

text: Rudolf Erich Raspe (maaliskuussa 1736 Hannover, Saksa – 16. marraskuuta 1794 Killarney, Irlanti) oli saksalainen kirjastonhoitaja, kirjailija ja luonnontieteen tutkija, joka tunnetaan parhaiten paroni von Münchhausenista kertovan tarinakokoelman tekijänä.


title: Rudolf Erich Raspe

text: Raspe opiskeli oikeustedettä Göttingenin ja Leipzigin yliopistossa ja työskenteli sitten kirjastonhoitajana Göttingenin yliopistossa. Sen jälkeen hän oli kirjastovirkailijana Hannoverin yliopiston kirjastossa vuodesta 1762, ja vuonna 1764 hänestä tuli Göttingenin yliopiston kirjaston sihteeri. Raspe saavutti mainetta luonnonhistorian ja muinaisesineiden tutkijana, ja hän julkaisi muutamia itse kirjoittamiaan runoja sekä saksan kielelle kääntämiään skotlantilaisen Ossianin runoja. Raspe julkaisi vuonna 1765 kokoelman G. W. Leibnizin filosofisia kirjoituksia, ja hän kirjoitti myös tutkielman Thomas Percyn vuonna 1765 julkaisemasta balladikokoelmasta "Reliques of Ancient English Poetry".


title: Rudolf Erich Raspe

text: Raspe nimitettiin 1767 Kasselin yliopiston professoriksi, ja hänestä tuli myös yliopiston kirjastonhoitaja ja Hessen-Kasselin maakreivin Fredrik II:n jalokivi- ja mitalikokoelmien hoitaja. Vuonna 1769 Raspen kirjoittama eläintieteellinen tutkielma julkaistiin englantilaisen Royal Societyn "Philosophical Transactions" -aikakauskirjassa, ja tutkielman ansiosta Raspe nimitettiin Royal Societyn kunniajäseneksi. Raspe julkaisi runsaasti tutkielmia eri aloilta, ja vuonna 1774 hän alkoi julkaista "Cassel Spectator" -nimistä aikakauskirjaa.


title: Rudolf Erich Raspe

text: Raspe joutui pakenemaan Saksasta Englantiin vuonna 1775 sen jälkeen, kun hän oli myynyt Hessen-Kasselin maakreiville kuuluneita arvoesineitä omaan laskuunsa oltuaan Italiassa hankkimassa esineistöä maakreivin kokoelmiin. Raspe asettui nyt asumaan Lontooseen ja hankki elantonsa julkaisemalla kirjoja eri aiheista sekä kääntämällä saksalaista kirjallisuutta englannin kielelle. Muun muassa kirjailija ja taidehistorioitsija Horace Walpole avusti Raspea taloudellisesti ja auttoi häntä julkaisemaan 1781 taidehistoriaa käsitelleen tutkielman "Essay on the Origin of Oil-painting". Raspe joutui kuitenkin elämään köyhyydessä, ja hän menetti myös Royal Societyn jäsenyytensä.


title: Rudolf Erich Raspe

text: Raspe oli vuosina 1782–1788 teollisuusmies Matthew Boultonin palveluksessa ja toimi jalometallipitoisuuksien arvioijana ja varastonhoitajana Dolcoathin kupari- ja tinakaivoksessa Cornwallissa. Näihin aikoihin Raspe julkaisi kirjoja geologiasta ja taidehistoriasta. Raspe kirjoitti Cornwallissa olleessaan myös ensimmäisen version paroni Münchhausenin tarinoista. Raspe harrasti kemiaa, ja hän oli kiinnostunut erityisesti volframista. Trewhiddlen maatilalta Cornwallista löydettiin vuonna 2003 vanha volframimetalliharkko, ja on arveltu, että harkko olisi voitu valmistaa Raspen vieraillessa läheisessä Pentewanin "Happy-Union"-kaivoksessa. Näihin aikoihin Raspe myös kokosi ja julkaisi vuosina 1786 ja 1791 kuvailevat luettelot skotlantilaisen jalokivikaivertaja James Tassien yli 16 000 jalokivijäljennöksen kokoelmasta.


title: Rudolf Erich Raspe

text: Raspe siirtyi vuoden 1790 tienoilla Caithnessiin Skotlantiin ja toimi mineralogiaa harrastaneen Sir John Sinclairin palveluksessa. Raspe väitti löytäneensä Sinclairin tiluksilta arvokkaita malmiesiintymiä, mutta sitten selvisi, että hän olikn itse vienyt löytämänsä malminäytteet maastoon. Myöhemmin skotlantilainen kirjailija Walter Scott käytti Raspea vuonna 1816 ilmestyneessä romaanissaan "The Antiquary" esiintyneen saksalaisen kaivoshuijarin Herman Dousterswivelin esikuvana. Raspe pakeni Skotlannista ja siirtyi Irlantiin, jossa hän toimi Kerryn kreivikunnassa sijainneen kuparikavoksen johtajana. Raspe kuoli Killarneyssä Irlannissa lavantautiin marraskuussa 1794.


title: Rudolf Erich Raspe

text: Raspe julkaisi paroni Münchhausenista kertovan tarinakokoelmansa ensimmäisen kerran syksyllä 1785 Lontoossa englanniksi nimellä "Baron Munchausen's Narrative of his Marvellous Travels and Campaigns in Russia". Kirjasta julkaistiin nopeasti viisi painosta Englannissa, ja vuonna 1786 tarinakokoelma käännettiin saksan kielelle. Münchhausenin seikkailuista ilmestyi Englannissa vuoteen 1792 mennessä uusia laajennettuja painoksia, mutta on epäselvää, olivatko myöhempiin painoksiin lisätyt uudet tarinat Raspen vai muiden kirjoittamia. Tarinat saksan kielelle kääntänyt runoilija Gottfried August Bürger (1747–1794) lisäsi käännökseensä omia mukaelmiaan, ja häntä pidettiin pitkän aikaan tarnoiden varsinaisena kirjoittajana, sillä Raspe ei ollut alun perin julkaissut tarinoita omalla nimellään. Raspe oli tutustunut tarinoiden päähenkilön esikuvana toimineeseen vapaaherra Karl Friedrich Hieronymus von Münchhauseniin asuessaan Göttingenissä, ja hän vieraili joitakin kertoja värikkäänä tarinankertojana tunnetun von Münchhausenin kartanossa Bodenwerderissä.


title: Pekka Akimov

text: Pekka Akimov (19. tammikuuta 1885 Viipuri – 4. elokuuta 1956 Helsinki) oli suomalainen säveltäjä ja kapellimestari.


title: Pekka Akimov

text:
Akimov käytti useita nimiä: oikea nimi Pekka Akimov, entinen nimi Peter Akimov, aiempi entinen nimi Pjotr Vasiljevitš Akimov ja salanimet Pekka Attinen
Into Arpa.


title: Pekka Akimov

text: Akimov opiskeli Pietarin konservatoriossa Aleksandr Glazunovin johdolla ja toimi musiikin opettajana ja professorina muun muassa Pietarin ja Leningradin konservatorioissa, Viipurin musiikkiopistossa ja Suomen ortodoksisessa pappisseminaarissa. Hän sävelsi elokuvamusiikkia ja toimi orkesterinjohtajana elokuvamusiikin äänityksissä. Hän julkaisi soinnutuksen oppikirjan.


title: Pekka Akimov

text: Akimov on haudattu Hietaniemeen ortodoksiselle hautausmaalle.


title: Louis Delétraz

text: Louis Delétraz (s. 22. huhtikuuta 1997 Geneve) on sveitsiläinen moottoriurheilija. Hänen isänsä on entinen Formula 1- ja Le Mans -kuljettaja Jean-Denis Délétraz.


title: Louis Delétraz

text: Delétraz aloitti uransa Karting-sarjoista vuonna 2008. Vuonna 2009 hän voitti Vega Trofeo - Super Mini -luokan mestaruuden. Vuonna 2010 Delétraz sijoittui kolmanneksi Sveitsin KF3 -luokassa. Vuonna 2012 Delétraz aloitti kilpauransa Formula BMW Talent Cup -sarjassa sijoittuen sarjan neljänneksi. Vuonna 2013 Delétraz kilpaili Formula Renault NEC -sarjassa saavuttaen 77 pistettä sijoittuen sarjan 19:ksi. Vuonna 2014 hän jatkoi sarjassa saavuttaen yhden voiton, yhden paalupaikan ja viisi palkintosijaa sijoittuen sarjan toiseksi. Samana vuonna hän ajoi Eurocup Formula Renault -sarjassa vierailevana kuljettajana.


title: Louis Delétraz

text: Vuonna 2015 Delétraz kilpaili täyden kauden Eurocup -sarjassa saavuttaen kolme voittoa, viisi paaluipaikkaa ja viisi palkintosijaa sijoittuen loppupisteissä toiseksi. Samana vuonna voitti Formula Renault NEC -sarjan mestaruuden. Hän ajoi samana vuonna myös kaksi kilpailua Formula Renault 3.5 -sarjassa saavuttamatta pisteitä. Vuonna 2016 Delétraz ajoi täyden kauden uudelleennimetyssä Formula 3.5 V8 -sarjassa saavuttaen kaksi voittoa, kolme paalupaikkaa ja yhdeksän palkintosijaa sijoittuen sarjan loppupisteissä toiseksi. Samana vuonna hän depytoi GP2-sarjassa ajaen kaksi kilpailua Carlin -tallissa.


title: Louis Delétraz

text: Vuonna 2017 Delétraz ajoi Formula 2-sarjassa Racing Engineering ja Rapax-talleissa.


title: Nepalin maanjäristys 2015

text: Nepalin maanjäristys 2015 oli 7,8 momenttimagnitudin maanjäristys, joka tapahtui Nepalissa 25. huhtikuuta 2015. Järistyskeskus oli noin 80 kilometrin päässä Kathmandusta, maan pääkaupungista. Järistys oli magnitudiltaan Nepalin historian voimakkain yli 80 vuoteen. Monelta vaikutukseltaan huhtikuun 2015 maanjäristys oli Nepalissa vertailukohtana käytettyä vuoden 1934 järistystä tuhoisampi.


title: Nepalin maanjäristys 2015

text: Vuoden 2015 maanjäristys vaati jälkijäristyksineen yli 8 900 kuolonuhria ja vaikuttaa YK:n mukaan yli kahdeksan miljoonan ihmisen elämään. Kaikkiaan 2,8 miljoonaa ihmistä on humanitaarisen avun tarpeessa. Yli 1,8 miljoona on jo saanut jonkin verran ruoka-apua. Yli 500 000 rakennusta on tuhoutunut ja yli 260 000 rakennusta on vaurioitunut. Joissain piirikunnissa 90 prosenttia rakennuksista on tuhoutunut. Toukokuun 12. päivän jälkijäristyksen jälkeen vakavasti vaurioituneeksi luokiteltiin 14 Nepalin kaikkiaan 75 piirikunnasta.


title: Nepalin maanjäristys 2015

text: Huhtikuun 25. päivänä 2015 kello 6.11.26 UTC eli 11.56.25 paikallista Nepalin aikaa, Nepalin Gandakin vyöhykkeen Gorkhan piirikunnan pohjoisosissa tapahtui 15 kilometrin syvyydessä voimakkuudeltaan 7,8 momenttimagnitudin maanjäristys. Pääjäristyksen jälkeen Nepalissa esiintyi lukuisia jälkijäristyksiä, joista kolme on ollut merkittäviä, yli M6,5:n jälkijäristyksiä. Näistä ensimmäinen (M6,6) ilmeni runsas puoli tuntia pääjäristyksestä ja toinen (M6,7) vuorokausi pääjäristyksen jälkeen. Edellisiä voimakkaampi, 7,3 momenttimagnitudin jälkijäristys sattui 12. toukokuuta kello 7.05 UTC eli 12.50 Nepalin aikaa.


title: Nepalin maanjäristys 2015

text: Yhdysvaltain geologisen tutkimuskeskuksen (USGS) laskelmien mukaan maanjäristyksen ja sen jälkijäristysten aiheuttama maan tärähtely suuntautui erityisesti järistyskeskuksesta itäkaakkoon ulottuvalle, Nepalin pääkaupunki Kathmandun ympäristöön sijoittuvalle vyöhykkeelle. Laskettu voimakkaimman tärinän alue osui Gandakin järistyskeskuksen itäpuolisiin Nepalin väkirikkaimpien maakuntatason vyöhykkeisiin eli (väkiluvut vuodelta 2011) Bagmatiin (3,84 milj. asukasta), Narayaniin (2,98 milj.) ja Janakpuriin (2,84 milj.). USGS:n pääjäristyksestä esittämän arvion mukaan noin 4 000 ihmistä asui "raunioittavan" tärinän (MMI=IX) alueella, 5,299 miljoonaa "tuhoisan" tärinän (MMI=VIII) ja yhteensä 9,288 miljoonaa ihmistä "hyvin voimakkaan" tärinän (luokka VII) alueella. Jälkijäristykset, etenkin toukokuun 12. päivänä sattunut 7.3 momenttimagnitudin jälkijäristys laajensi ja muutti voimisti tuhoalueen painotusta idemmäksi edellä kuvatusta pääjäristyksen jälkeisestä arviosta.


title: Nepalin maanjäristys 2015

text: Järistyksen ja jälkijäristysten, sekä näihin liittyneiden lumi- ja maanvyöryjen jäljiltä on löydetty jo yli 8 900 kuolonuhria, joista yli 220 kirjataan 7,3 momenttimagnitudin jälkijäristyksen aiheuttamaksi. Yli 250 ihmistä on yhä kadoksissa järistysten jäljiltä. Nepalin uhreista noin 7 300–7 800 arvioidaan menehtyneen rakennusten romahtaessa; 600–1 000 maan- ja lumivyöryjen tai muiden seurannaisvaikutusten johdosta. Maanjäristys on yksi kymmenestä eniten kuolonuhreja maailmassa 2000-luvulla vaatineista maanjäristyksistä.


title: Nepalin maanjäristys 2015

text: Nepalin turistipoliisin tietojen mukaan uhrien joukossa on kymmeniä ulkomaalaisia, jotka tulivat lumi- tai maavyöryn yllättämiksi Mount Everestin seudun vuorikiipeilyn tai Langtangin retkeilyalueen patikointimatkan yhteydessä.


title: Nepalin maanjäristys 2015

text: Nepalin Punaisen Ristin yhteenvedoissa raportoitiin välillä jonkin verran viranomaisluvuista poikkeavia uhri- ja vahinkolukuja. Sittemmin YK:n ilmoittamat luvut esimerkiksi tuhoutuneiden rakennusten määrästä ovat nousseet hyvin lähelle paikallisen Punaisen Ristin jo viikoa-kahta aiemmin raportoimia lukuja.


title: Nepalin maanjäristys 2015

text: Suomen Punaisen Ristin kansainvälisen avustustoiminnan johtaja Kalle Löövi arvioi pian maanjäristyksen jälkeen sunnuntaina 26. huhtikuuta, että uhrimäärän voivan nousta paljonkin tuolloin tiedossa olleesta (noin 2 500). Nepalin pelatusviranomaisten tekemän, 27. huhtikuuta julkaistun, senhetkistä tietoa kuvaavan piirikuntakohtaisen yhteenvedon mukaan asukasmäärään suhteutettuna suurimmat uhriluvut esiintyivät Keski-Nepalin pohjoisimmissa (Kathmandun leveyspiiristä pohjoiseen) vuoristoissa piirikunnissa. Maanantaina 4.5.2015 mennessä raportoiduista yli 7 450 kuolonuhrista enemmistö kirjattiin Keski-Nepalin Bagmatin vyöhykkeen piirikuntiin.


title: Nepalin maanjäristys 2015

text: Yhdistyneiden kansakuntien (YK) (OCHA) arvion mukaan Nepalin maanjäristys on vaikuttanut yli 8,1 miljoonan ihmisen elämään. Maajäristysvahinkoalueeksi mainitaan ainakin 42 maan 75 piirikunnasta ja vakavasti vaurioituneeksi luokiteltiin 14 piirikuntaa. Toukokuun 25. päivän 2015 yhteenvedon mukaan maanjäristys ja sen jälkijäristykset tuhosivat yli 500 000 rakennusta ja vaurioittivat lisäksi yli 269 000 rakennusta. Noin 860 000 hengeltä puuttui yhä majapaikka aiemman asumuksen tuhouduttua, heikkojen tieyhteyksien ja äärimmäisen köyhyyden vuoksi. Joidenkin Dhadingin piirikunnan kyläkehityskomiteoiden (VDC) alueelle ei vielä oltu saatu tieyhteyttä palautettua kuukaudenkaan kuluttua huhtikuun maanjäristyksestä. Yli 32 000 koululuokkaa tuhoutui perinpohjaisesti maanjäristyksessä, joten noin 999 000 iältään 3–18-vuotiasta lasta ei pääse jatkamaan esikoulua tai koulua, joiden piti jatkaa toimintaansa toukokuun lopulla. Terveys- ja synnytysasemia tai muita terveydenhoitoon liittyviä rakennuksia tuhoutui yli 400 ja vaurioitui yli 680 kappaletta; 14 piirikunnassa jopa kolmannes synnytysasemista ja äitiysneuvoloista tuhoutui. Nepalissa on hoitoa annettu kuitenkin jo yli 103 000 maanjäristyksessä loukkaantuneelle. Tuhoutuneita rakennuksia on kirjattu yli kuusinkertainen määrä Nepalin vuoden 1934 maanjäristykseen verrattuna (jolloin runsas 80 000 rakennusta tuhoutui).


title: Nepalin maanjäristys 2015

text: Jopa 90 prosenttia rakennuksista on tuhoutunut kahdessa piirikunnassa - Gorkhassa (jossa asui 271 061 ihmistä vuonna 2011) ja Sindhupalchokissa (287 798 as.). Lisäksi yli 80 prosenttia rakennuksista on tuhoutunut neljässä piirikunnassa: Dhading (336 067 as.), Dolakha (186 557 as.), Rasuwa (43 300 as.) ja Nuwakot (277 471 as.). Erityisesti asuinsuojia ja rakennusten korjaustarpeita tarvitaan kiireellisesti. Kiireellinen hätäapu pitäisi saada perille ennen kesäkuussa alkavaa monsuunikautta. Toukokuun 25. päivään mennessä esimerkiksi yli 217 000 pressua oli jo jaettu ensisuojien rakentamista varten. Toukokuun lopuilla vasta alle kolmannes tarvittavista asuinsuojien rakentamistarpeista ja kiireellisestä hätäavusta oli saatu kerättyä ja toimitettua perille.


title: Nepalin maanjäristys 2015

text: Noin 2,8 miljoonaa ihmistä on humanitaarisen avu tarpeessa. Jo yli 1,8 miljoonaa on jo saanut jonkin verran ruoka-apua. Useassa piirikunnassa, jossa huomattava määrä rakennuksia romahti pää- ja jälkijäristysten aikana, suuri osuus paitsi ruuasta, myös siemenviljasta menetettiin. Toukokuun 21. päivänä 2015 vielä yli 280 000 kotitaloutta tarvitsi apua maanviljelyn uudelleenkäynnistämiseen. Uusien siementen ja työkalujen hankkimiselle jäi vähän aikaa, koska kyvöt pitäisi tehdä ennen kesäkuun alkupäiviä ja monsuunia, että niistä saadaan satoa kesältä. Kesäkuusta syyskuulle kestävän monsuunikauden aikana maanjäristyksestä pahiten kärsineellä alueella sataa piirikunnasta riippuen keskimäärin 800–4 000 millimetriä. Yleisellä tasolla maan hallitus piti tärkeimpänä hätäapuna asuinsuojien, vesi-, sanitaatio- ja hygieniahuollon, lääkintätarvikkeiden ja ruuan turvaamisen varmistamista.


title: Nepalin maanjäristys 2015

text: Hätäavun tärkeyttä korostaa lasten suuri osuus Nepalin väestöstä. Vuoden 2015 arvion mukaan alle 15-vuotiaita lapsia on miltei kolmannes väestöstä (31,6 prosenttia). Koko väestön keski-ikä on vain 22,9 vuotta. YK:n mukaan 40 prosenttia väestöstä on lapsia.


title: Nepalin maanjäristys 2015

text: Varsinaisten jälleenrakennustöiden arvioidaan kestävän useita vuosia ja Nepalin valtiovarainministerin mukaan ne maksavat jopa yli 10 miljardia dollaria. Summa on suuruusluokkaa puolet maailman köyhimpiin kuuluvan maan vuosibudjetista.


title: Nepalin maanjäristys 2015

text: Maanjäristys liipaisi lumivyöryn, joka hautasi osan Mount Everestin vuorikiipeilijöiden perusleiristä. Ainakin 19 henkeä on raportoitu kuolleen tämän seurauksena. Helikopterien piti evakuoida kiipeilijöitä myös ylempää, sillä osa perusleirin yläpuolisesta kiipeilyreitistä muuttui läpipääsemättömäksi.


title: Nepalin maanjäristys 2015

text: Tiistaina 28. huhtikuuta uutisoitiin suhteellisesti pahimpiin turma-alueisiin kuuluvan Keski-Nepalin Bagmatin vyöhykkeen pohjoisimmassa Rasuwan piirikunnassa tapahtuneesta suuresta lumi- ja maavyörystä. Vyöry osui syrjäiseen Ghodatabelan kylään retkeilyalueena suositussa Langtangin kansallispuistossa. Vyöryn seurauksena 250 henkeä on kateissa. Langtang-vuoren juurella olleesta, tuhoutuneesta kylästä pelastautunut kertoi sinne osuneen lumi- ja kivivyöryn tapahtuneen heti lauantaina maanjäristyksen jälkeen ja sen alle jääneen luokkaa 200 henkeä. Vyöry sijaitsee seudulla, joka oli M6.6 jälkijäristyksen jälkeen mallinnettu ja julkituotu geofysikaalisin perustein korkean maanvyöryriskin alueena. Suuret maanjäristykset tyypillisesti löyhentävät tai siirtävät maa-ainesta ja katkovat esimerkiksi kasviston juuria; pienetkin tärähtelyt voivat liipaista lumivyöryjä. Tällöin myös seuraavina viikkoina tai kuukausina, jolloin kohtalaisia jälkijäristyksiä vielä esiintyy, vyöryriski on tavallista suurempi. Sade edesauttaa uusien vyöryjen syntymistä; monsuunikausi osuu Nepalissa kesä-syyskuulle. Toukokuun 25. päivänä yhdeksän maanjäristyksestä kärsinyttä vuoristo- tai kumpuvyöhykkeen piirikuntaa oli luokiteltu suuren tai kohtalaisen maanvyöry- tai tulvariskin alueeksi.


title: Nepalin maanjäristys 2015

text:
Useat maat, mukaan luettuna Suomi, on päivittänyt matkustusohjeitaan maanjäristyksen vaikutusten johdosta, ja kehottaa matkailijoita välttämään matkustamista Nepaliin toistaiseksi.
Nepal on ollut Suomen kehitysyhteistyön kohdemaa jo vuodesta 1983 lähtien. Suomen Kathmandun suurlähetystön mukaan vuonna 2013 useat kansalaisjärjestöt toteuttivat kehistysapuhankkeita Nepalissa. Näillä maassa jo toimivilla järjestöillä on hyvät mahdollisuudet yhteistyöverkostonsa ja usein myös omien työntekijöittensä välityksellä toimittaa maanjäristyksen jälkeistä hätä- ja jälleenrakennusapua Nepaliin tehokkaasti. Muun muassa seuraavilla Nepalissa toimineilla järjestöillä oli toukokuussa 2015 meneillään keräys maanjäristyksen uhrien auttamiseksi (aakkosjärjestyksessä):


title: Yibin

text: Yibin () on prefektuuritason kaupunki Kiinan kansantasavallan Sichuanin maakunnassa, linnuntietä noin 220 kilometriä Chengdusta etelään. Vuonna 2010 Yibinin asukasluku oli 4,47 miljoonaa. Kaupunki sijaitsee Jangtsejoen ja sen Minjokena (Minjiang) tunnetun sivuhaaran liittymäkohdassa. Toisen tulkinnan mukaan varsinainen Jangtsejoki saa alkunsa Yibinissa, jossa sen 2 300 kilometriä pitkä alkuosa eli Jinshajoki yhtyy Minjoen (Minjiang) kanssa.


title: Yibin

text: Kaupungin keskusta sijaitsee Cuipingin kaupunkipiirissä (836 340 as.). Kaikkiaan Yibin sisältää kaksi kaupunkipiiriä (Nanxi on noin 35 km alavirtaan eli itään Cuipingistä) ja kahdeksan piirikuntaa. Yibinin piirikuntatason hallinnolliset osat ovat:


title: Rose Francine Rogombé

text: Rose Francine Rogombé (20. syyskuuta 1942 – 10. huhtikuuta 2015) oli gabonilainen poliitikko. Hän oli maansa parlamentin puhemies, ja toimi tilapäisesti presidenttinä Omar Bongon kuoleman jälkeen.


title: Lassi Rautiainen

text: Lassi Rautiainen (s. 1957) on suomalainen luontovalokuvaaja ja -kirjailija sekä matkailuyrittäjä. Luontokuvauksessa hänen erikoisalaansa ovat suurpedot, etenkin karhut ja sudet. Hän on sekä kirjoittanut kirjoja yksin että on ollut mukana kymmenien yhteiskirjojen kirjoittamisessa. Vuonna 2007 hän sai Vuoden luontokuva -palkinnon, vuonna 2008 Finnfoto-palkinnon, ja vuonna 2008 Kajaanin kulttuuripalkinnon. Hänet on palkittu myös Norjassa ja Italiassa. Taiteellisena johtajana Rautiainen isännöi kansainvälistä Kuusamo Nature Photo -festivaalia 1996-2010, jonka hän ideoi ja perusti vuonna 1996.


title: Lassi Rautiainen

text: Matkailuyrittäjänä hän on Suomen petokuvauksen ja piilokojukuvauksen pioneeri.


title: Lassi Rautiainen

text: Lisäksi yli 20 yhteiskirjaa.


title: Mahmood Haidari

text: Mahmood Haidari on afganistanilainen taekwondoin.


title: Mahmood Haidari

text: Haidari sai pronssia junioreiden MM-kilpailujen alle 55 kg:n painoluokassa Izmirissä 2008. Hän saavutti miesten MM-hopeaa alle 54 kg:n sarjassa Kööpenhaminassa 2009 hävittyään loppuottelussa eteläkorealaiselle Choi Yeon-Holle ottelussa, joka päättyi tasapistein 3–3.


title: Mahmood Haidari

text: Haidari voitti Tijuanan olympiakarsintaturnauksessa 55 kg:n sarjan 2010. Hän sai pronssia Taškentin Aasian-mestaruuskilpailujen 58 kg:n painoluokassa 2014.


title: Kotko

text: Kotko () on kylä Leningradin alueen Jaaman piirin Suuren-Lutskan kunnassa Venäjällä. Se sijaitsee Laukaanjoen oikealla rannalla 34 kilometriä kunnan keskuspaikasta Kingiseppskistä luoteeseen. Kylässä on 11 vakituista asukasta (vuonna 2011).


title: Kotko

text: Kotkon kylä mainitaan ensimmäisen kerran Novgorodin Vatjan viidenneksen verokirjassa vuonna 1500. Vuonna 1848 siellä oli 203 asukasta, jotka kaikki olivat inkeroisia. 1800-luvun alussa asukkaat olivat tilanomistajan maaorjia ja myöhemmin valtion talonpoikia, jotka kuuluivat Haavikon ortodoksiseen seurakuntaan. Vuonna 1862 kylässä oli 36 taloa ja 298 asukasta. Neuvostoaikana Kotko kuului aluksi Kukkosin ja myöhemmin Suuren-Lutskan kyläneuvostoon.


title: Kotko

text: Kylä koostuu puutarhapalstojen ympäröimistä omakotitaloista, joista valtaosa toimii kesäasuntoina. Kesäasukkaiden määräksi arvioidaan 20 henkeä.


title: Kotko

text: Kotkoon johtaa Jaamasta asfaltoitu maantie, joka jatkuu soratienä Kukkosiin. Kylästä on linja-autoyhteys Jaamaan.


title: Mannakka

text: Mannakka () on kylä Leningradin alueen Jaaman piirin Suuren-Lutskan kunnassa Venäjällä. Se sijaitsee Laukaanjoen oikealla rannalla 27 kilometriä kunnan keskuspaikasta Kingiseppskistä luoteeseen. Kylässä on 11 vakituista asukasta (vuonna 2011).


title: Mannakka

text: Mannakan kylä mainitaan ensimmäisen kerran ruotsalaisten vuosina 1618–1623 laatimassa verokirjassa. Vuonna 1848 siellä oli 126 asukasta, jotka olivat kaikki inkeroisia. 1800-luvun alussa asukkaat olivat tilanomistajan maaorjia ja myöhemmin valtion talonpoikia, jotka kuuluivat Haavikon ortodoksiseen seurakuntaan. Vuonna 1862 kylässä oli 23 taloa ja 168 asukasta. Neuvostoaikana Mannakka kuului aluksi Tiensuun ja myöhemmin Koskinan ("Koškino") kyläneuvostoon.


title: Mannakka

text: Kylä koostuu puutarhapalstojen ympäröimistä omakotitaloista, jotka jakautuvat suurempaan pohjoiseen ja pienempään eteläiseen kylänosaan. Valtaosa taloista toimii kesäasuntoina. Kesäasukkaiden määräksi arvioidaan 30 henkeä.


title: Mannakka

text: Mannakkaan johtaa asfaltoitu maantie Jaamasta. Kylästä on linja-autoyhteys Jaamaan.


title: Orly

text: Orly voi tarkoittaa ainakin seuraavia:


title: Panzhihua

text: Panzhihua (, pinyin: Pānzhīhuā Shì) on prefektuuritason kaupunki Kiinan kansantasavallan Sichuanin maakunnassa, 749 kilometriä maakuntakeskus Chengdusta etelälounaaseen, 351 kilometriä Yunnanin pääkaupunki Kunmingista pohjoisluoteeseen. Panzhihua sijaitsee Jangtsejoen alkuosan eli Jinshajoen varrella lähellä Yalongjoen yhtymäkohtaa siihen.


title: Panzhihua

text: Kaupunki on muodostettu vuonna 1965 tehdyllä hallinnollisella päätöksellä ja se on kasvanut alueliitosten seurauksena. Sen nimi oli ensimmäiset vuosikymmenet Dukou; nykyisen nimensä kaupunki sai tammikuussa 1987.


title: Panzhihua

text: Panzhihuassa on rautatieasema ja lentoasema. Panzhihua Bao’anyingin lentoasema (IATA: PZI, ICAO: ZUZH) sijaitsee itäisen kaupunkipiirin (Dongqun) kaakkoispuolella sijaitsevalla vuorella, josta on maanteitse noin 25 kilometriä kaupunkiin. Vuonna 2003 avatulta lentoasemalta on reittiliikennettä maakuntakeskus Chengduun, viikoittain myös esimerkiksi Chongqingiin ja Pekingiin.


title: Panzhihua

text: Vuonna 2010 Panzhihuan prefektuurin asukasluku oli 1,21 miljoonaa ja kaupunkikeskustan runsas 787 000. Hallinnollisesti Panzhihua jakautuu kolmeen kaupunkipiiriin ja kahteen piirikuntaan. Panzhihuan piirikuntatason hallinnollinen jako on seuraava:


title: Barclay Goodrow

text: Barclay Goodrow (s. 26. helmikuuta 1993) on kanadalainen jääkiekkoilija, joka pelaa San Jose Sharksin organisaatiossa. Hän siirtyi San Joseen kolmivuotisella tulokassopimuksella marraskuussa 2014.


title: Barclay Goodrow

text: Goodrow varattiin ensimmäisellä kierroksella OHL-joukkue Brampton Battalioniin vuonna 2009. Hän pelasi viisi kautta Battalionissa toimien kapteenina viimeisellä Brampton -kaudella ja ensimmäisellä North Bay -kaudella. Goodrown tulokaskautta seurasi Batalionin eteneminen OHL:n finaaleihin, joissa se kuitenkin hävisi viidessä ottelussa.


title: Barclay Goodrow

text: Goodrow oli Battalionin paras pistemies viimeisellä kaudellaan viimeistellessään 33 maalia ja yhteensä 67 pistettä. Lisäksi hän oli OHL:n ykkönen seitsemällä alivoimamaalillaan. Pudotuspeleissä hän oli liigan paras maalintekijä ja joukkueensa paras pistemies 14 maalilla ja 24 pisteellä.


title: Barclay Goodrow

text: Goodrow oli joukkueesta lähtiessään sen historian toiseksi eniten otteluita pelannut pelaaja 313 pelillään sekä pistepörssin kolmas 229 pisteellä. Maaleissa hän oli toinen ja syötöissä seitsemäs. Hänen tekemänsä 28 voittomaalia ja 12 alivoimamaalia oikeuttavat seurahistorian ensimmäiseen sijaan. 43 ylivoimamaalia vievät hänet neljännelle sijalle. Hän pelasi 50 pudotuspeliottelua, joka on eniten seurahistoriassa. Kolmanneksi hän sijoittui pisteissä ja maaleissa sekä syötöissä neljänneksi. Neljä alivoimamaalia ovat myös seuraennätys ja viisi ylivoimamaalia ovat toiseksi eniten seurassa.


title: Savonlinnan vaneritehdas

text: Savonlinnan vaneritehdas on UPM-Kymmene Wood Oy:n Savonlinnassa sijaitseva koivuvaneritehdas.


title: Savonlinnan vaneritehdas

text: Tehtaan perusti vuonna 1921 Oy Wilhelm Schauman Ab entisiin Itä-Suomen Kutomon tiloihin. Tehtaalla oli tuhoisa tulipalo 1930 mutta tehdas rakennettiin uudestaan. 1980-luvulla lopetettiin samassa yhteydessä toimineet saha, rimalevy- ja kuitulevytehtaat. Schauman ja Kymmene fuusioituivat 1988 ja vuonna 1996 muodostettiin sitten UPM-Kymmene Oy Kymmene Oy:n ja Repola Oy:n fuusiossa.


title: Savonlinnan vaneritehdas

text: Vuonna 2012 valmistuneen tehtaan laajennuksen ja modernisoinnin jälkeen tehdas tuottaa noin 100 000 kuutiota koivuvaneria vuodessa ja työntekijöitä on noin 300.


title: Matt Tennyson

text: Matthew Thomas Tennyson (s. 23. huhtikuuta 1990) on yhdysvaltalainen jääkiekkoilija, joka pelaa San Jose Sharksin organisaatiossa.


title: Matt Tennyson

text: Tennyson on ensimmäinen pelaaja San Josen junioriohjelmasta, joka pelaa Sharksissa NHL:ssä.


title: Kaunis Toarie

text: Kaunis Toarie on suomalaisen toimittajan, valokuvaajan ja kirjailijan I. K. Inhan valokuva, joka on otettu vuonna 1894 tutkimus- ja kuvausmatkalla Vienan Karjalassa, Uhtuan kirkonkylässä. Se esittää nuorta, teini-ikäistä tyttöä nimeltään Toarie (karjalainen muoto ortodoksinimestä Darja) kehräämässä. Valokuva oli esillä näyttelyssä joulukuussa 1894 ja julkaistiin ensi kertaa kirjassa "Kalevalan laulumailta" vuonna 1911.


title: Kaunis Toarie

text: Vaikka professori Pertti Virtaranta onnistui selvittämään monien Inhan valokuvien sankareiden kohtaloita, Toarien myöhemmät elämänvaiheet ovat jääneet tuntemattomiksi.


title: Kaunis Toarie

text: Anna Korhonen on kirjoittanut Ylen "Sininen laulu" -sarjan sivuilla, että ”Inha on onnistunut vangitsemaan kuvaan nuoren tytön samanaikaisen odotuksen ja varautuneisuuden.” Säveltäjä Kari Rydman on kirjoittanut kuvan herättämästä vaikutelmasta: ”I. K. Inhan häikäisevän kaunis kuva kertoo minulle kuitenkin keväästä tai kesästä, joka ei koskaan lopu”.


title: Kaunis Toarie

text: Valokuva on ollut aiheena Riikan kappaleelle ”Toarie”, joka sijoittui kolmanneksi Suomen euroviisukarsinnoissa vuonna 2004. Myös Folkswagen-yhtye on tehnyt kappaleen nimeltä ”Toarie”, joka on julkaistu albumilla "Kyläkaupan rappusilla" vuonna 2008.


title: Kygo

text: Kyrre Gørvell-Dahll (s. 11. syyskuuta 1991), paremmin tunnettu taiteilijanimeltään Kygo, on norjalainen DJ ja musiikkituottaja. Hänen ensimmäinen tunnettu kappaleensa oli remix Ed Sheeranin kappaleesta "I See Fire", jota on soitettu yli 56 miljoonaa kertaa SoundCloudissa ja yli 60 miljoonaa kertaa YouTubessa. Kygon musiikki onkin saanut jo yli miljardi soittokertaa SoundCloudissa ja YouTubessa.


title: Kygo

text: Kygon läpimurtovuosi oli 2014, jolloin ruotsalainen DJ Avicii ja brittiyhtye Coldplay ottivat yhteyttä ja pyysivät tekemään remixin kappaleilleen. Coldplayn laulaja Chris Martin pyysi tekemään remixin kappaleelle "Midnight". Kygo julkaisi ensimmäisen singlensä 1. joulukuuta 2014 nimeltään "Firestone", joka menestyi parhaiten Norjan (1), Ruotsin (2), Suomen (3) ja Saksan (3) virallisilla äänitelistoilla. 15. maaliskuuta 2015 julkaistiin toinen single, "Stole the Show", joka menestyi etenkin Norjassa (1), Ruotsissa (1) ja Suomessa (2). Kygon debyyttialbumi "Cloud Nine" julkaistiin toukokuussa 2016.


title: Joensuun vaneritehdas

text: Joensuun vaneritehdas on UPM-Kymmene Wood Oy:n Joensuussa sijaitseva koivuvaneritehdas.


title: Joensuun vaneritehdas

text: Tehdas perustettiin vuonna 1912 alun perin lankarullatehtaaksi mutta se muutettiin tuottamaan vaneria jo 1917. Joensuun tehdas siirtyi 1923 Oy Wilhelm Schauman Ab:n omistukseen. Tehtaalla oli tulipalo 1930 ja tehdas rakennettiin uudelleen 1931–1935. Schauman ja Kymmene fuusioituivat 1988 ja vuonna 1996 muodostettiin sitten UPM-Kymmene Oy Kymmene Oy:n ja Repola Oy:n fuusiossa.


title: Joensuun vaneritehdas

text: Joensuun vaneritehdas tuottaa nykyisin 55 000 kuutiota koivuvaneria vuodessa ja henkilöstöä on 160. Tehtaan vanerituotanto menee rakentamiseen, kuljetusvälineteollisuudelle sekä myös laivanrakennus-, pakkaus- , huonekalu-, urheiluväline- ja leluteollisuuteen.


title: Joensuun vaneritehdas

text: Vaneritehdas on erikoistunut valmistamaan WISA vanerituotteita erityisesti suurille teollisille loppukäyttäjille: kuljetusvälineteollisuudelle, rakennus-, laivanrakennus-, betoni-, pakkaus- ja stanssimuottiteollisuudelle. Vanerilevyt voivat olla eri menetelmin ja materiaalein pinnoitettuja, työstettyjä tai kyllästettyjä. Vanerista toimitetaan vientiin yli 95 %.


title: Joensuun vaneritehdas

text: Tehtaan voimalaitos tuottaa pääosin puuperäisillä polttoaineilla lämpöä ja sähköä vanerin valmistusprosessiin sekä lämpöä Valio Oy:n meijerille höyryä ja lämpöä kaupungin kaukolämpöverkkoon. Energia tuotetaan pääkattilana toimivalla, polttoaineteholtaan 32 MW:n (nimellisteho 26,6 MW) arinakattilalla, joka on varustettu jäähdytetyllä viistoarinalla, mekaanisella jalka-arinalla, tuhkansammuttimella ja öljypolttimilla. Sähkö tuotetaan 62 barin paineinen ja 480 °C:een lämpöinen höyry johdetaan 3,5 MW:n vastapaineturbiiniin.Oma sähkön tuotanto on noin puolet laitoksen sähkön tarpeesta.Varakattila on polttoaineteholtaan 13,5 MW (nimellisteho 10,4 MW) oleva Vapor TTK-350 kattila,


title: Joensuun vaneritehdas

text: Uusi 30 MW lämpölaitos on määrä ottaa käyttöön vuoden 2019 lopulla Uuden voimalaitoksen rakentaminen alkaa 2018 kesällä Vanhasta poiketen se tuottaa vain lämpöä, ei sähköä. Vanha voimalaitos jää paikalleen varalaitokseksi.Sähköntuotannosta luovutaan.Uusi voimala tulee vanhan viereen Vapor 13,5MW kattila jää varakattilaksi. Vanha 32MW ja turbiini generaattoreineen jää vanhaan voimalaitosrakennukseen paikoilleen.


title: Joensuun vaneritehdas

text: Tehdaspalokunta


title: Joensuun vaneritehdas

text: UPM joensuun tehtaalla toimii edelleen oma tehdaspalokunta, Paloautona on ford F-600 sen nykyisestä käytöstä ei ole tietoa taitaa seisoa nokka edellä paloaseman tallissa.


title: Françoise d’Aubigné de Maintenon

text: Françoise d’Aubigné de Maintenon eli "Madame de Maintenon" (23. marraskuuta 1635 – 15. huhtikuuta 1719) oli ranskalainen markiisitar ja kuningas Ludvig XIV:n toinen vaimo. Avioliitosta huolimatta hän ei saanut kuningattaren asemaa, koska avioliittoa ei virallistettu.


title: Françoise d’Aubigné de Maintenon

text: Hän oli naimisissa runoilija Paul Scarronin kanssa, ja hänet tunnettiin tuolloin nimellä Madame Scarron. Jäätyään leskeksi hän toimi vuodesta 1660 kuninkaan lasten kasvattajana ja sai jo silloin vaikutusvaltaa kuninkaaseen. Lopulta hänestä tuli Ludvig XIV:n rakastajatar. Kuningas osti hänelle Maintenonin kunnassa olevan linnan "Château de Maintenon"in ja teki hänestä Maintenonin markiisittaren. He avioituivat salaa vuonna 1685 sen jälkeen, kun kuningas oli jäänyt leskeksi ensimmäisestä avioliitostaan Marie-Thérèse d’Autrichen kanssa. Madame de Mainenon oli kiihkeä katolilainen ja vaikutti siihen, että hugenotteja suojellut Nantesin edikti kumottiin kuninkaallisella Fontainebleaun ediktillä 1685.


title: Françoise d’Aubigné de Maintenon

text: Kuninkaan kuoleman 1715 jälkeen madame vetäytyi Saint-Cyriin, jossa toimi hänen vuonna 1684 perustamansa koulu, varattomille aatelistytöille tarkoitettu Maison royale de Saint-Louis.


title: Pelloksen vaneritehdas

text: Pelloksen vaneritehdas on UPM-Kymmene Wood Oy:n Ristiinan Pellosniemessä sijaitseva havuvaneritehdas.


title: Pelloksen vaneritehdas

text: Pelloksen tehtaan historia alkaa vuodesta 1963 jolloin Aarne J. Aarnion johtama "Pellos Oy" rakennutti Pellosniemeen lastulevytehtaan, voimalaitoksen ja asuinalueen työntekijöille. Vaneritehdas Pellosniemelle rakennettiin 1967–1968.


title: Pelloksen vaneritehdas

text: Oy Wilhelm Schauman Ab osti 1983 Pellosniemen tehtaat Aarne J. Aarniolta ja Pellos Oy:stä tuli Schaumanin tytäryhtiö jonka nimeksi muuttui 1988 Pellos-Puhos Oy. Schauman ja Kymmene fuusioituivat 1988 ja vuonna 1996 muodostettiin sitten UPM-Kymmene Oy Kymmene Oy:n ja Repola Oy:n fuusiossa. Vuonna 1994 Pellosniemellä suljettiin lastulevytehdas mutta samana vuonna aloitti toimintansa toinen havuvaneritehdas Pellos 2. Vuonna 2002 aloitti vielä kolmas havuvaneritehdas Pellos 3. Tehtailla on oma syväsatama Pellosniemellä ja Savon radalta valmistui 1979 teollisuusraide Pelloksen tehtaille.


title: Pelloksen vaneritehdas

text: Pelloksen tehtaan kapasiteetti on nykyisin 480 000 kuutiota havuvaneria vuodessa ja tehtaalla on henkilöstöä 650. Tuotanto menee parkettiteollisuuteen, rakentamiseen betonimuoteiksi, kuljetusvälineteollisuuteen ja jakeluliiketoimintaan.


title: Talvivaara (vaara)

text: Talvivaara on vaara Sotkamossa. Vaara on noin 350 m:n korkeudella merenpinnasta. Talvivaaran kaivosalue sijaitsee vaarasta luoteeseen.


title: Talvivaara (vaara)

text: Talvivaaran kaivosalueella ja sen ympäristössä on mittavat malmivarannot, jotka on löydetty jo 1960-luvulla. Alueella on nikkeliä ja sen ohella merkittäviä määriä kuparia, sinkkiä ja kobolttia sekä uraania. Metallipitoisuudet ovat kuitenkin pieniä.


title: Hannu Ahonen (luontokuvaaja)

text: Hannu Ahonen on suomalainen luontovalokuvaaja ja konservaattori. Jyväskylän yliopiston museon perusnäyttelyyn Ahonen on toteuttanut luontokuvaelmat ja täyttänyt eläimet. Hän on kiinnostunut myös Kalevalasta. Ahonen on ollut tekemässä kiertävää "Satu metsässä" -näyttelyä. Hannu Ahonen on vuosikaudet kuvannut vanhoja metsiä, koskematonta luontoa.


title: 2S35 Koalitsija

text: 2S35 Koalitsija () on venäläinen 2S19 Msta-S:n korvaajaksi kaavailtu panssarihaupitsi.


title: 2S35 Koalitsija

text: 2S35 Koalitsija oli ensin tarkoitus valmistaa panssarivaunualustalle tykkitornilla, jossa olisi ollut kaksi 152 mm 2A70-tykkiä. Tämä suunnitelma kuitenkin peruttiin vuonna 2010. Sittemmin suunnitelmat muuttuivat ja vaunu rakennettiin lopulta yhdellä tykillä varustettuna Armata-panssarivaunun pohjalle. Ensimmäiset Koalitsija-panssarihaupitsit tulivat koekäyttöön vuonna 2014. Huhtikuussa 2015 vaunusta vuosi julkisuuteen Venäjän voitonpäivän paraatin harjoituksista otettuja kuvia, jonka jälkeen Venäjän puolustusministeriö julkaisi siitä virallisia kuvia. Vaunu oli alun perin tarkoitus esitellä vasta varsinaisessa paraatissa toukokuussa.


title: 2S35 Koalitsija

text: Ensimmäiset versiot rakennettu T-90 rungolle, T-14 runkoon siirrytään vasta myöhemmin. Valokuvissa Koalitsijan tykkitorni oli osittain huputettu, mutta sen tykki oli näkyvissä. Kuvien perusteella sen tykin suujarru ja iskunvaimennin poikkeavat 2S19 Msta-S-panssarihaupitsista. Koalitsija painaa arvoiden mukaan noin 48 tonnia. Venäjän puolustusministeriön mukaan Koalitsijan tykillä voi ampua 70 kilometrin päähän. Tykkitornin katolla on 12,7 mm konekivääri. Tykkitorni on ilmeisesti miehittämätön T-14-taistelupanssarivaunun tornin tapaan.


title: Ya’an

text: Ya’an () on prefektuuritason kaupunki Kiinan kansantasavallan Sichuanin maakunnassa, noin 140 kilometriä maakuntakeskus Chengdusta lounaaseen. Historiallinen kaupunki on aiemmalta nimeltään Yazhou ja se on tunnettu esimerkiksi villien isopandojen esiintymisalueena, silkintuotantoalueena sekä kävellen ja hevosin taitetun Vanhan teetien itäisen haaran lähtöseutuna. Prefektuurissa on useita luonnon- ja maisemansuojelualueita.


title: Ya’an

text: Vuonna 2010 prefektuurin asukasluku oli 1,51 miljoonaa ja kaupunkikeskustan runsas 355 000. Hallinnollisesti Ya’an jakautuu kahteen kaupunkipiiriin ja kuuteen piirikuntaan. Piirikuntatason hallinnollinen jako on seuraava:


title: Kalson viilutehdas

text: Kalson viilutehdas on UPM-Kymmene Wood Oy:n Kouvolan Vuohijärvellä sijaitseva sorvattua kuusiviilua valmistava tehdas.


title: Kalson viilutehdas

text: Karl Grahnin omistama "Kalso Oy" rakensi Vuohijärvelle vuonna 1934 sahan ja vaneritehtaan. Kuusiviilun valmistuskokeilut alkoivat 1974 ja varsinainen viilun tuotanto alkoi 1979. Tehdas siirtyi 1986 "Kalso-Teollisuus Oy":n omistukseen kun tehtaan omistanut Grahn-konserni teki konkurssin. Vuonna 1993 tehdas siirtyi Kymmene Oy:lle ja vuonna 1998 tehdas tuli osaksi UPM-Kymmene konsernia.


title: Kalson viilutehdas

text: Kalson viilutehtaan kapasiteetti on nykyisin 80 000 kuutiota kuusiviilua vuodessa ja tehtaalla on henkilöstöä 130. Tuotanto menee pääasiassa parkettiteollisuuteen parketin taustaviiluksi.


title: Heinolan vaneritehdas

text: Heinolan vaneritehdas oli Heinolassa Tommolan teollisuusalueella sijainnut UPM-Kymmene Wood Oy:n viimeksi omistama vaneritehdas, joka lopetti toimintansa vuonna 2010.


title: Heinolan vaneritehdas

text: Tehtaan rakennuttanut "Heinolan Faneeri oy" perustettiin 1929 ja vaneritehdas valmistui 1931. Sen omistajaksi tuli perustajayhtiön konkurssin jälkeen vuonna 1931 J. A. Zachariassen & Co. Tehdas rakennettiin uudelleen 1969 tapahtuneen tulipalon jälkeen ja se siirtyi vuonna 1975 Zachariassenilta Enso-Gutzeit Oy:lle ja vuonna 1990 Schauman Wood Oy:lle. UPM-konsernin osaksi tehdas tuli 1996.


title: Heinolan vaneritehdas

text: UPM lopetti vuonna 2010 Heinolassa sijainneen sahansa ja vaneritehtaan. Vaneritehdas oli seisoksissa jo vuoden 2009 alusta lähtien. Viime vaiheessa vaneritehtaalla oli 212 työntekjää ja sahalla 77 työntekijää. Samassa yhteydessä UPM lopetti myös Kaukaan vaneritehtaan Lappeenrannassa ja Parkanon jalostetehtaan.


title: Kaukaan vaneritehdas

text: Kaukaan vaneritehdas oli Lappeenrannassa sijainnut UPM-Kymmene Wood Oy:n viimeksi omistama vaneritehdas joka lopetti toimintansa vuonna 2010.


title: Kaukaan vaneritehdas

text: Kaukaan vaneritehdas perustettiin 1926. Siellä valmistettiin vanerin ohella myös muun muassa laskettelusuksia, varsia jääkiekkomailoihin sekä eristyselementtejä.


title: Kaukaan vaneritehdas

text: UPM ilmoitti loppuvuodesta 2009 sulkevansa vaneritehtaan jolloin työpaikan mentti 310 henkilöä. Samassa yhteydessä suljettiin Heinolan vaneritehdas ja Aureskosken jalostetehdas Parkanossa. Entisen vaneritehtaan korkea osa purettiin räjäyttämällä syyskuussa 2011. Tehtaalle ei löytynyt uutta käyttöä ja UPM aikoi jatkossa käyttää entistä tehdasaluetta puuraaka-aineen varastoalueena.


title: Uudenkaupungin tanskalainen lennätin

text: Uudenkaupungin tanskalainen lennätin oli vuosina 1869–1954 käytössä ollut sähköinen lennätinyhteys Suomen ja Ruotsin välillä. Sitä aiemmin Uudessakaupungissa oli toiminut optinen lennätin Krimin sodan aikana. Lennätinlinja yhdisti Euroopan lennätinverkoston Venäjään ja oli samalla Suomen ensimmäinen merikaapeliyhteys ulkomaille. Lennätinlinjaa ylläpiti tanskalainen yhtiö Det Store Nordiske Telegraf-Selskab.


title: Uudenkaupungin tanskalainen lennätin

text: Merikaapelin vetämistä Ruotsiin suunniteltiin ensimmäisen kerran vuonna 1859, mutta hanke jäi tuolloin kustannussyistä toteuttamatta. Kymmenen vuotta myöhemmin olosuhteet alkoivat kuitenkin olla jo suotuisammat, ja Venäjän hallitus päättikin myöntää 30 vuoden toimiluvan Det Store Nordiske Telegraf-Selskab -yhtiölle.


title: Uudenkaupungin tanskalainen lennätin

text: Tarvittava merikaapeli valmistettiin Lontoossa, ja se vedettiin Ruotsin Grisslehamnista Ahvenanmaan ohi Sundholman kartanoon Uudenkaupungin eteläpuolella. Tämä 140 kilometrin pituinen osuus saatiin valmiiksi kolmessa vuorokaudessa, ja kaapeli otettiin käyttöön 1. marraskuuta 1869. Sundholmassa olevasta kaapelihuoneesta lennätinyhteys kulki eteenpäin Uudenkaupungin keskustaan.


title: Uudenkaupungin tanskalainen lennätin

text: Lennätinkaapelin käyttöönottoa juhlistettiin kaikkialla Suomessa. Ahvenanmaa ei aluksi päässyt osalliseksi merikaapelista, mutta kysynnän kasvaessa laskettiin toinen kaapeli Grisslehamnin, Getan ja Uudenkaupungin välille vuonna 1877. Lisäksi vuonna 1883 asennettiin vielä kolmas kaapeli.


title: Uudenkaupungin tanskalainen lennätin

text: Uudenkaupungin lennätintoimistolla oli kaksi eri osastoa: merikaapelista vastannut tanskalainen osasto, jolla oli 25 virkailijaa, ja mantereen puolen yhteyksistä vastannut suomalainen osasto, jolla oli 30 virkailijaa. Kaupungista oli vanhastaan hyvät kauppayhteydet Tanskaan, ja siellä vaikutti merkittävä tanskalainen siirtokunta. Tähän kuului lennätinvirkailijoiden lisäksi muun muassa urunrakentajia, ja nämä olivat keskeisesti mukana kaupungin seurapiirielämässä.


title: Uudenkaupungin tanskalainen lennätin

text: Suomen itsenäistyttyä lennättimen toiminnassa tapahtui suuria muutoksia. Uudenkaupungin lennätinaseman merkitys väheni huomattavasti, sillä aiempi yhteys Venäjälle jäi lähes kokonaan pois käytöstä. Suomalainen ja tanskalainen lennätin toimivat edelleen rinnakkain, mutta ne olivat nyt kaksi erillistä laitosta. Näiden yhteisenä toimitalona oli "Alisenkadun" ja "Rauhankadun" risteyksessä sijaitseva postitalo.


title: Uudenkaupungin tanskalainen lennätin

text: Radiotekniikan kehityksen vuoksi tanskalaisen lennättimen merkitys väheni muutoinkin 1900-luvun puolella. Vuodesta 1905 lähtien henkilökuntaa oli kerrallaan enää viidestä seitsemään henkilöä. 1950-luvulla tanskalaisen yhtiön lennätinliikenne siirtyi käyttämään Turun ja Tukholman välistä puhelinkaapelia, ja lopulta 3. huhtikuuta 1954 yhtiön toiminta päättyi kokonaan Uudessakaupungissa. Korttelissa on nykyään vuonna 1975 valmistunut liike- ja toimistorakennus, ja tämän seinällä on lennättimestä kertova muistolaatta.


title: Vammalan vaneritehdas

text: Vammalan vaneritehdas on Sastamalassa sijaitseva koivuvaneritehdas. Tehtaan vuosituotanto on noin 15 000 kuutiota koivuvaneria. Vaneri menee pääasiassa kuljetusvälineteollisuudelle ja rakentamseen betonimuoteiksi. Tehtaalla on nykyisin noin 100 työntekijää.


title: Vammalan vaneritehdas

text: Vammalan vaneritehtaan perusti vuonna 1951 lahtelainen Fennia Faneri Oy. Fennia Faneri Oy liitettiin 1970 Asko Yhtymä Oy:hyn ja vuonna 1980 yhtiön vaneritehtaat Vammalassa ja Lahdessa myytiin Oy Wilh. Schauman Oy:lle. Vammalan vaneritehdas oli sitten vuodesta 1986 Visuvesi Oy:n omistuksessa.


title: Vammalan vaneritehdas

text: Vammalan vaneritehtaan omistajayhtiö "Vammalan Vaneri Oy" meni konkurssiin maaliskuussa 2011. Tässä yhteydessä suljettiin Vammalan ja Visuveden vaneritehtaat sekä Visuveden ja Lapuan sahat. Syksyllä 2011 Vammalan vaneritehtaan osti konkurssipesältä pohjalaisten yksityishenkilöiden perustama "Fineva Ply" ja vuonna 2012 tehdas siirtyi venäläisten omistamalle "Kwellick Oy":lle. Kesäkuussa 2014 Vammalan tehtaan osti latvialaiseen Latvijas Finieras Groupiin kuuluva "Riga Wood Finland Oy". Latvijas Finieras valmistaa koivuvaneria Latviassa ja sen palveluksessa on 2 300 henkilöä. Vanerin tuotanto aloitettiin Vammalassa uudelleen elokuussa 2014 ja tehtaan nimeksi muuttui "Sastamalan Vaneri".


title: Glee (1. tuotantokausi)

text: Gleen ensimmäistä tuotantokautta alettiin esittää Yhdysvalloissa 19. toukokuuta 2009 ja se jatkui 8. kesäkuuta 2010 saakka. Tuotantokausi sisältää 22 jaksoa, joista pilottijakso esitettiin Yhdysvalloissa ennakkoesityksenä toukokuussa. Kauden muita jaksoja alettiin esittää syyskuusta 2009 lähtien Fox-kanavalla. Suomessa kauden esittäminen aloitettiin Subilla lauantai-iltana 16. lokakuuta 2010.


title: Glee (1. tuotantokausi)

text: "Glee" seuraa kuvitteellista Ohiolaista McKinleyn koulua ja sen showkuoroa Uudet Tuulet. Will Schuester on päättänyt herättää pahamaineisen kuoron eloon, mutta tehtävä ei näytä onnistuvan kun viisi epäsuosittua innokasta muusikkoa ei tuo kuorolle tarpeeksi näkyvyyttä. Will alkaa värvätä kuoroon lisää jäseniä muun muassa esitysten ja huijauksien kautta, ja saa pian kasaan tarpeeksi jäseniä osallistuakseen kuorokisoihin. Uudet Tuulet voittavat aluekarsinnat, ja tähtäävät seuraavaksi voittamaan alueelliset kisat. Samaan aikaan Will käy läpi vaimonsa raskauden tuomia paineita, kuin myös kuorolaiset omia ongelmiaan hakiessaan itseään koulun järjestelmässä muun muassa käsitellen teiniraskauden, homoseksuaalisuuden, seksin, rakkauden ja sosiaalisten ongelmien tuomien paineiden kanssa. Koulun cheerleader-kerhon johtaja Sue on päättänyt tuhota kuoron ja tekee mitä vain kääntääkseen oppilaat kuoroa vastaan. Kuoro sijoittuu viimeisiksi alueellisissa kisoissa ja kuoron tulevaisuus on vaakalaudalla. Sue antaa kuitenkin lisäaikaa kuorolle liikututtuaan heidän esityksestään, jotta Uudet Tuulet voivat todistaa kuuluvansa koulun kerhosysteemiin voittamalla kuorofinaalit.


title: Bibi Jones

text:
Bibi Jones (s. 27. heinäkuuta 1991 Oklahoma City, Oklahoma) on yhdysvaltalainen pornonäyttelijä.
Hän aloitti uransa vuonna 2010.


title: Nesar Ahmad Bahave

text: Nesar Ahmad Bahave tai Nesar Ahmad Bahawi (, s. 27. maaliskuuta 1984 Kapisa, Kapisan maakunta) on afganistanilainen taekwondoin. Hän on edustanut kabulilaisseuroja M.A Taekwondo Association ja Haidary Taekwondo Association.


title: Nesar Ahmad Bahave

text: Bahave saavutti Pekingin MM-kilpailuissa 2007 hopeaa alle 72 kg:n painoluokassa. Voitettuaan viisi ottelua hän hävisi loppuottelussa taiwanilaiselle Sung Yu-Chille pistein 0–5. Hän sai Aasian kisoissa pronssia 72 kg:n sarjassa Dohassa 2006 ja hopeaa 80-kiloisissa Kantonissa 2010.


title: Nesar Ahmad Bahave

text: Bahave toimi Afganistanin joukkueen lipunkantajana olympialaisten avajaisissa Pekingissä 2008 ja Lontoossa 2012. Pekingissä 2008 hän hävisi molemmat ottelunsa sijoittuen jaetulle seitsemännelle sijalle. Lontoossa 2012 hän eteni keräilyottelun kautta pronssiotteluun, jonka hävisi italialaiselle Mauro Sarmientolle sijoittuen viidenneksi. Hän voitti olympiakarsintaturnauksen 80 kg:n sarjan Bangkokissa 2011.


title: Sayed Hasan Rezai

text: Sayed Hasan Rezai on afganistanilainen taekwondoin.


title: Sayed Hasan Rezai

text: Rezai sai junioreiden MM-pronssia alle 63 kg:n painoluokassa Izmirissä 2008. Aikuisten MM-kilpailuissa hän saavutti pronssia 58 kg:n sarjassa Kööpenhaminassa 2009. Voitettuaan neljä ottelua hän hävisi välierässä meksikolaiselle Damián Villalle pistein 2–5. Gyeongjun MM-kilpailuissa 2011 hän putosi jatkosta hävittyään ensimmäisen ottelunsa.


title: Busy Philipps

text: Elizabeth Jean Philipps joka tunnetaan taiteilijanimellään Busy Philipps (s. 25. kesäkuuta 1979 Oak Park, Illinois), on yhdysvaltalainen näyttelijä, joka on esiintynyt sivurooleissa useissa televisiosarjoissa ja elokuvissa. Hän on tunnettu muun muassa roolistaan Kim Kellynä televisiosarjassa "Freaks and Geeks" (1999-2000), Audrey Liddellinä sarjassa "Dawson’s Creek" (2001-2003) ja Laurie Kellerinä sarjassa "Puumanainen" (2009-2015).


title: Harjupaviljonki

text: Harjupaviljonki on Heinolan Harjupuistossa sijaitseva jugendtyylinen puinen paviljonkirakennus jonka ulkoasussa on myös orientaalisia piirteitä. Vuonna 1900 valmistuneen paviljongin suunnitteli helsinkiläinen arkktehtitoimisto "Andersin, Jung & Bomansson" (arkkitehdit Bertel Jung, Waldemar Andersin ja Oscar Bomanson).


title: Harjupaviljonki

text: Paviljonki rakennettiin alun perin vuonna 1892 perustetun Heinolan kylpylän vieraiden kävelyretkien virkistäytymspaikaksi. Myöhemmin paviljongissa on toiminut kesäravintola ja -kahvila.


title: Vie mut minne vaan

text: Vie mut minne vaan on joulukuussa 1990 ilmestynyt Yön single, jolla ovat ensimmäistä kertaa mukana yhtyeen uudet jäsenet Jesu Hämäläinen, Frogley ja Mikko Kangasjärvi. B-puolen "Hohto" on Jussi Hakulisen ensimmäinen Yölle tekemä kappale sitten vuoden 1985. Single nousi Radio Ykkösen kokoamalla myyntilistalla sijalle 11.


title: Sangina Baidya

text: Sangina Baidya (s. 29. joulukuuta 1974 Kathmandu) on nepalilainen taekwondoin. Hän edusti kathmandulaista Central Dojang -seuraa.


title: Sangina Baidya

text: Baidya sai Aasian-mestaruuskilpailuissa pronssia alle 51 kg:n sarjassa Hongkongissa 2000. Hän hävisi Ateenan olympialaisten 2004 alle 49 kg:n painoluokan ensimmäisessä ottelussaan sarjan lopulliselle voittajalle, taiwanilaiselle Chen Shih-hsinille. Keräilyottelussaan hän hävisi kolumbialaiselle Gladys Moralle sijoittuen seitsemänneksi. Kyseessä on toisen taekwondoinin Deepak Bistan suorituksen ohella kaikkien aikojen paras nepalilaisen urheilijan sijoitus olympialaisissa.


title: Suining

text: Suining () on prefektuuritason kaupunki Kiinan kansantasavallan Sichuanin maakunnassa, 147 kilometriä Chengdusta itään ja 146 kilometriä Chongqingista luoteeseen. Kaupunki sijaitsee Jangtsejoen Chongqingiin laskevan sivuhaaran, Jialingjoen (Jialingjiang) vesistön Fujoen varrella.


title: Suining

text: Arkeologisten löytöjen perusteella Suiningin seudulla on ollut ihmisasutusta jo 10 000 eaa. Suining on ollut usealla eri nimellä prefektuurin, piirikunnan, maakunnan, alueen tai muun hallintoalueen keskus jo vuosisatojen ajan. Nykyinen Suiningin prefektuuritason kaupunki muodostettiin vuonna 1985. Suiningissa on esimerkiksi tekstiili-, elintarvike- ja kemian teollisuutta sekä koneenrakennusta.


title: Suining

text: Vuonna 2010 Suiningin väkiluku oli 3,25 miljoonaa, joista varsinaisessa kaupungissa asui 1,30 miljoonaa. Piirikuntatasolla Suining jakautuu kahteen kaupunkipiiriin ja kolmeen piirikuntaan seuraavasti:


title: Neijiang

text: Neijiang () on prefektuuritason kaupunki Kiinan kansantasavallan Sichuanin maakunnassa, runsas 170 kilometriä Chengdusta kaakkoon. Kaupunki sijaitsee Jangtsejoen Luzhoun kaupunkiin laskevan sivuhaaran, Tuojoen (Tuojiang) varrella ja on liikenteellisesti edullisessa osassa Sichuania, usean suurkaupungin välimaastossa.


title: Neijiang

text: Vuonna 2010 Neijiangin väkiluku oli 3,70 miljoonaa, joista varsinaisessa kaupungissa asui 1,25 miljoonaa.


title: Neijiang

text: Piirikuntatasolla Neijiang jakautuu kahteen kaupunkipiiriin ja kolmeen piirikuntaan seuraavasti:


title: Zigong (Sichuan)

text: Zigong () on prefektuuritason kaupunki Kiinan kansantasavallan Sichuanin maakunnassa, 170 kilometriä Chengdusta eteläkaakkoon ja noin 40 kilometriä Neijiangista lounaaseen. Kaupunki sijaitsee Jangtsejoen sivuhaaran, Tuojoen (Tuojiang) vesistössä, sen pienemmän sivuhaaran (Fuxijoen) äärellä.


title: Zigong (Sichuan)

text: Kaupunki tunnetaan yli 1 900 vuoden ajalta suolatuotannostaan. Paikkakunnan nähtävyyksiin kuuluvat muun muassa Zigongin dinosaurusmuseo, Zigongin suolahistorian museo ja kiinalaisten värilyhtyjen museo.


title: Zigong (Sichuan)

text: Vuonna 2010 Zigongin väkiluku oli 2,68 miljoonaa, joista varsinaisessa kaupungissa asui 1,26 miljoonaa. Piirikuntatasolla Zigong jakautuu neljään kaupunkipiiriin ja kahteen piirikuntaan seuraavasti:


title: Äänekosken Huima (koripallo)

text: Äänekosken Huima (myös Huimabasket) on äänekoskelaisen urheiluseura Äänekosken Huiman koripallojaosto. Sen naisten edustusjoukkue pelaa Naisten Korisliigassa. Huima voitti naisten Suomen mestaruuden vuonna 2003 ja on saavuttanut yhteensä kuusi SM-mitalia. Seuran miesten edustusjoukkue on pelannut historiansa aikana pääsarjassa 14 kauden ajan muttei ole yltänyt mitaleille. Vuonna 1999 se sijoittui neljänneksi. Huiman kasvateista tunnetuimpiin lukeutuvat muun muassa Jouko Heikkinen, Jyri Lehtonen ja Antti Kanervo.


title: Äänekosken Huima (koripallo)

text: Huima nousi koripallossa miesten mestaruussarjaan vuonna 1975 (SM-sarjan 1975-76 taulukko) ja pelasi siellä vuoteen 1978. Uudelleen SM-sarjassa se pelasi vuosina 1981–1982, 1986–1987 ja 1996–2005.


title: Äänekosken Huima (koripallo)

text: Koripallon naisjoukkue on noussut sittemmin seuran menestyksekkäimmäksi joukkueeksi. Naisjoukkue pelasi ensimmäisen kerran SM-sarjassa kaudella 1996–1997. Eräs seuran historian merkittävimmistä pelaajista on yhdysvaltalainen Kenya Robinson..


title: Äänekosken Huima (koripallo)

text: Toukokuussa 2016 ulos valtakunnallisista sarjoista pudottautunut Huima aloitti virallisesti seuran kehitysprojektin, jonka tarkoitus oli muodostaa Huiman koripallosta pääsarjatasokelpoinen vuoteen 2020 mennessä. Päävalmentajana toimi Juha Sten.


title: Äänekosken Huima (koripallo)

text: Lähde:


title: Sammalvuoren metrovarikko

text: Sammalvuoren metrovarikko on länsimetroon kuuluva maanalainen varikko Espoonlahden ja Kivenlahden metroasemien välillä. Varikko sijoittuu Espoon Sammalvuoreen, Saunalahden kaupunginosan kaakkoisosaan.


title: Sammalvuoren metrovarikko

text: Varikko suunniteltiin aluksi rakennettavaksi joko Sammalvuoreen tai Harmaakallioon, mutta paikaksi valittiin lopulta Sammalvuori Harmaakallion osoittauduttua kelvottomaksi rakennuspaikaksi. Varikon rakentaminen alkoi marraskuun 2014 lopulla osana länsimetron toista rakennusvaihetta.


title: Bazhong

text: Bazhong () on prefektuuritason kaupunki Kiinan kansantasavallan Sichuanin maakunnassa, linnuntietä noin 290 kilometriä Chengdusta itäkoilliseen ja noin 260 kilometriä Chongqingista pohjoiseen. Kaupunki sijaitsee Jangtsejoen sivuhaaran, Jialingjoen (Jialingjiang) vesistössä.


title: Bazhong

text: Vuonna 2010 Bazhongin väkiluku oli 3,28 miljoonaa, joista varsinaisessa kaupungissa asui 1,13 miljoonaa. Piirikuntatasolla Bazhong jakautuu kahteen kaupunkipiiriin ja kolmeen piirikuntaan seuraavasti: Tammikuussa 2013 osa Bazhoun kaupunkipiiristä tuli Enyangin kaupunkipiiri.


title: Lucija Zaninović

text: Lucija Zaninović (s. 26. kesäkuuta 1987 Split) on kroatialainen taekwondon olympia- ja MM-mitalisti sekä kolminkertainen Euroopan-mestari.


title: Lucija Zaninović

text: Zaninović saavutti Lontoon olympialaisissa 2012 pronssia 49 kg:n sarjassa kukistettuaan pronssiottelussa jatkoajalla meksikolaisen Jannet Alegrian. Hän sai samassa painoluokassa pronssia myös Pueblan MM-kilpailuissa 2013 hävittyään välieräottelussa jordanialaiselle Dana Haidarille. Hän hävisi MM-kilpailuissa puolivälieräottelun 47 kg:n sarjassa 2007 ja 49-kiloisissa 2011.


title: Lucija Zaninović

text: Zaninović on voittanut kolme Euroopan-mestaruutta 49 kg:n painoluokassa. Pietarissa 2010 hän kukisti loppuottelussa ranskalaisen Yasmina Aziez'n pistein 9–5, Manchesterissa 2012 venäläisen Kristina Kimin 10–1 ja Bakussa 2014 Yasmina Aziez'n 5–4. Bakun Euroopan kisoissa 2015 ja Montreux'n EM-kilpailuissa 2016 hän sai pronssia.


title: Domenico Fontana

text: Domenico Fontana (1543–1607) oli italialainen myöhäisrenessanssikauden arkkitehti. Hän suunnitteli Rooman Lateraanipalatsin uudisosan (1588) ja osia Vatikaanista (1588) sekä Napolin kuninkaanlinnan "Palazzo Realen" ensimmäisen vaiheen 1600-luvun alussa. Hän oli myös viimeistelemässä Pietarinkirkon kupolin rakennustyöt arkkitehti Giacomo della Portan kanssa.


title: Martina Zubčić

text: Martina Zubčić (s. 3. kesäkuuta 1989 Zagreb) on kroatialainen taekwondon olympiamitalisti ja Euroopan-mestari.


title: Martina Zubčić

text: Zubčić saavutti Pekingin olympialaisissa 2008 pronssia 57 kg:n painoluokassa kukistettuaan pronssiottelussa taiwanilaisen Su Li-Wenin pistein 5–4. Hän sai junioreiden MM-kilpailuissa pronssia 52 kg:n sarjassa 2004.


title: Martina Zubčić

text: Zubčić voitti Euroopan-mestaruuden 55 kg:n painoluokassa Riiassa 2005 kukistettuaan loppuottelussa turkkilaisen Zeynep Muratin pistein 4–1. Hän sai 59-kiloisissa EM-pronssia Bonnissa 2006 hävittyään välierässä sveitsiläiselle Nina Klaeylle pistein 2-9 ja EM-hopeaa Roomassa 2008 hävittyään loppuottelussa espanjalaiselle Estefanía Hernándezille 1-4. Hän saavutti 57 kg:n sarjassa EM-pronssia Montreux'ssa 2016 hävittyään välierässä Britannian Jade Jonesille.


title: Martina Zubčić

text: Hän sai Belgradin universiadeissa 2009 pronssia 59 kg:n painoluokassa.


title: Sandra Šarić

text: Sandra Šarić (s. 8. toukokuuta 1984 Senj, Lika-Senj) on kroatialainen taekwondon olympia- ja MM-mitalisti sekä Euroopan-mestari. Hän on edustanut zagrebilaista TK Metalac -seuraa.


title: Sandra Šarić

text: Šarić saavutti Pekingin olympialaisissa 2008 pronssia 67 kg:n painoluokassa kukistettuaan pronssiottelussa puertoricolaisen Asunción Ocasion pistein 5–1. Ateenan olympialaisissa 2004 hän putosi samassa sarjassa ensimmäisellä kierroksella.


title: Sandra Šarić

text: Šarić saavutti MM-hopeaa 67 kg:n sarjassa Garmisch-Partenkirchenissä 2003 hävittyään loppuottelussa eteläkorealaiselle Lee Sun-Heelle pistein 2–5. Hän sai samassa painoluokassa MM-pronssia Madridissa 2005, Pekingissä 2007 ja Kööpenhaminassa 2009.


title: Sandra Šarić

text: Šarić voitti Euroopan-mestaruuden 72 kg:n painoluokassa Roomassa 2008 kukistettuaan loppuottelussa turkkilaisen Burcu Sallakoğlun.


title: Sandra Šarić

text: Šarić saavutti junioreiden MM-hopeaa alle 63 kg:n sarjassa 2000 ja junioreiden Euroopan-mestaruuden samassa painoluokassa 2001.


title: Strukturaalista semantiikkaa

text: Strukturaalista semantiikkaa () on A. J. Greimasin vuonna 1966 julkaisema, sittemmin strukturalismin ja semiotiikan klassikoksi ja koulukunnan lähtökohdaksikin katsottu strukturalismin esitys.


title: Strukturaalista semantiikkaa

text: Monia tutkimusryhmiä ja seminaareja on muodostunut teoksen teemojen ympärille, ensin Pariisissa toimivassa École des hautes études en sciences sociales -laitoksessa ja myöhemmin eri puolilla maailmaa. "Strukturaalista semantiikkaa" on keskeinen avainteksti myös Greimasin oman myöhemmän tuotannon ymmärtämisessä. Esseekokoelma "Du Sens", novellianalyysi "Maupassant: La Sémiotique du texte – Exercises pratiques" ja "Sémiotique et sciences sociales" sekä Greimasin yhdessä J. Courtésin kanssa laatima "Sémiotique: Dictionnaire raisonné de la théorie du langage" saavat perustansa "Strukturaalista semantiikkaa" -teoksen jäsennyksistä.


title: Strukturaalista semantiikkaa

text: "Strukturaalista semantiikkaa" koostuu kahdestatoista pääluvusta, jotka jakautuvat edelleen 3–14 numeroituun lukuun ja nämä tarvittaessa kirjaimin merkittyihin alalukuihin. Näiden lisäksi suomenkieliseen laitokseen kuuluu kääntäjä Eero Tarastin kirjoittama esipuhe sekä viitteet ja henkilöhakemisto. Pääluvut ovat:


title: Juseliuksen paitatehdas

text: Juseliuksen paitatehdas (vuodesta 1926 "Paitatehdas Juselius Oy", vuodesta 1953 "Oy Juseliuksen Tehtaat") oli Turussa vuosina 1869–1961 toiminut tekstiilitehdas. Sen yhteydessä toimi vuonna 1885 perustettu ja vuonna 1915 samaan omistukseen tullut Turun Sateenvarjotehdas Oy.


title: Juseliuksen paitatehdas

text: Paitatehdas ja sateenvarjotehdas toimivat vuodesta 1879 aina 1920-luvulle saakka Turun Vanhalla Suurtorilla nykyisin Vanhana Raatihuoneena tunnetussa rakennuksessa, jonka tehtailija Carl Fredrik Juselius oli hankkinut omistukseensa. 1900-luvulla tehtaiden omistus siirtyi Wolter ja Arthur Nordforsille, jotka tekivät niistä kaksi erillistä osakeyhtiötä ja siirsivät niiden toiminnan vuonna 1925 uuteen tehdasrakennukseen Rauhankatu 15:ssä. Nykyisin tehtaan paikalla on kerrostalo, As. oy Pumppumäki, jonka sivurakennuksessa Koulukadun puolella toimi aiemmin Turun kaupunginkirjaston Mikaelin sivukirjasto. Juseliuksen paitatehtaalla oli 1950- ja 1960-luvun vaihteessa toimintaa myös Amiraalistonkatu 10:ssä IX kaupunginosassa, ainakin pesula joka toimi myöhemmin yhtiönimellä Oy Jusla Ab.


title: Juseliuksen paitatehdas

text: Juseliuksen paitatehdas sai alkunsa vuonna 1867 turkulaiskauppias Johan August Juseliuksen lesken Carolinen (1817–1894) ryhtyessä tarjoamaan ompelupalveluja omistamallaan, tuolloin vielä harvinaisella ompelukoneella. Tilaustöiden lisäksi hän ompeli valmispaitoja, joita otti ensimmäisenä myyntiin O. H. Granbergin lyhyttavaraliike. Vuonna 1869 leskirouva Juselius hankki tuotannolleen privilegion, mitä voidaan pitää suomalaisen paitateollisuuden syntynä. Samana vuonna samaan kaupunkiin tuli tosin kilpailijaksi Gustav Albert Petreliuksen perustama Turun Paitatehdas. Vuonna 1870 paitatehdas perusti paitojen ja irtokaulusten pesulapalvelun.


title: Juseliuksen paitatehdas

text: Vuonna 1872 Carolinen poika Carl Fredrik Juselius sai porvarioikeudet ja ryhtyi työskentelemään äitinsä aloittamassa yrityksessä, joka siirtyi kahta vuotta myöhemmin pojan omistukseen. Paitatuotannon ohella Carl Fredrik toi maahan muun muassa Singer-ompelukoneita ja hajuvesiä. Paitatehdasyhtiön tuotantoa myymään hän perusti erillisen kauppayrityksen, Turun Paitamakasiinin, joka laajeni Helsinkiin, Viipuriin, Tampereelle ja Poriin.


title: Juseliuksen paitatehdas

text: Vuonna 1889 tehtaaseen saatiin höyryvoima, ja Yhdysvalloista tuotiin höyrykäyttöisiä silityskoneita ja höyrymankeli. Vuonna 1899 Juseliuksen paitatehtaalla oli historiallisesti merkittävä lakko, jonka syynä oli palkkojen pienentäminen neljänneksellä ilman ennakkoilmoitusta. Kaikki lakkolaiset olivat naisia ja ammattiliittoon kuulumattomia.


title: Juseliuksen paitatehdas

text: Vuonna 1912 Carl Fredrik Juselius luovutti heikentyneen terveydentilansa takia yrityksensä hoidon Saksassa insinööriksi opiskelleelle pojalleen, 22-vuotiaalle Björnille. Kahta vuotta myöhemmin isä kuolee, ja siitä vuoden kuluttua kuolinpesä myy paitatehtaan, kauppayrityksen ja pesulan Turun Sateenvarjotehtaan omistajille Wolter ja Arthur Nordforsille.


title: Juseliuksen paitatehdas

text: Vuonna 1925 paitatehdas siirtyi uusiin tiloihin Pumppumäelle Rauhankatu 15:een (Koulukatu 16). Pian yrityksestä muodostettiin osakeyhtiö ja alettiin käyttää tavaramerkkinä joutsenta. Kuvallisen joutsenmerkin lisäksi oli Joutsen-paidat, Joutsen-kaulukset ja Joutsen-pyjamat, ja pian myös sateenvarjotehtaan tuotteet – varjot, kävelykepit, solmiot ja olkaimet alettiin tuntea Joutsen-nimellä. Naisille tehdas alkoi vuonna 1933 valmistaa Jusella-merkkisiä korsetteja ja rintaliivejä.


title: Juseliuksen paitatehdas

text: Sodan aikana valtaosa tuotantokapasiteetista meni liinavaatteiden ompeluun puolustusvoimille. Vuonna 1953 paita- ja sateenvarjotehtaat fuusioitiin yhdeksi yritykseksi nimeltä O.Y. Juseliuksen Tehtaat – Juselius Fabriker A.B. 1950-luvun mittaan kilpailu kuitenkin koveni etenkin tuonnin takia niin, että yritys ajautui konkurssiin vuonna 1961. Seuraavana vuonna tehdasrakennus purettiin ja tilalle rakennettiin kerrostalo.


title: Taipalus (täsmennyssivu)

text: Taipalus tarkoittaa muun muassa seuraavia:


title: Veijo Taipalus

text: Veijo Yrjö Ilmari Taipalus (s. 17. joulukuuta 1958 Kauhajoki) on suomalainen upseeri ja vara-amiraali sekä Merivoimien komentaja 1. tammikuuta 2016 – 31. joulukuuta 2018.


title: Veijo Taipalus

text: Taipalus valmistui Kadettikoulusta 1984. Kadettikurssin jälkeen Taipalus toimi Vaasan Rannikkopatteristossa kouluttajana. Myöhemmin hän on palvellut Rannikotykistökoulussa, Puolustusministeriössä, Pääesikunnassa, sotilasasiamiehenä Norjassa (Oslo) ja Tanskassa, Kotkan Rannikkoalueen komentajana (komentaja), Saaristomeren Meripuolustusalueen esikuntapäällikkönä, Maanpuolustuskorkeakoulun jatkotutkinto-osaston johtajana, Merisotakoulun johtajana (kommodori), esikuntapäällikkönä Merivoimien esikunnassa ja Maanpuolustuskorkeakoulun rehtorina vuosina 2013–2015.


title: Veijo Taipalus

text: Taipalus ylennettiin kenraalikuntaan vuonna 2011. Merivoimien komentajana hän aloitti 1.1.2016. Hän eläköityy virasta 31.12.2018. Hänen seuraajakseen valittiin kommodori Jori Harju 9. marraskuuta 2018.


title: Suomen joukkue lentopallon Maailmanliigassa 2015

text: Suomen lentopallomaajoukkue oli mukana vuoden 2015 maailmanliigassa. Suomen lohkossa pelasivat kakkosryhmän lohkossa E lisäksi Alankomaat, Belgia sekä Portugali. Belgia voitti lohkon selviten kakkosryhmän finaaliturnaukseen. Suomi sijoittui lohkossa kolmanneksi voitettuaan neljästi Portugalin, mutta hävittyään Belgialle ja Hollannille molemmille neljästi.


text: Suomi oli mukana Maailmanliigassa kymmenettä vuotta perättäin ja kaikkiaan yhdettätoista kertaa. Maailmanliigaa pelattiin vuoden 2014 tapaan systeemillä, jossa joukkueet oli jaettu kolmeen eri katergoriaan. Suomi pelasi näistä keskimmäisessä, jossa on kolme neljän joukkueen lohkoa. Joukkueita oli mukana Maailmanliigassa kaikkiaan kaikkiaan ennätykselliset 32.


text: Kakkosryhmä oli jaettu kolmeen lohkoon:


text: Lohko C Argentiina, Bulgaria, Kanada ja Kuuba


text: Lohko D Tshekki, Ranska, Japani ja Korea


text: Lohko E Suomi, Belgia, Alankomaat ja Portugali


text: 23.5. Suomi - Belgia 2-3 (20-25, 28-30, 25-20, 25-23, 7-15)


text: "Tampere, Hakametsän jäähalli"


text: Maailmanliiga käynnistyi Suomen kannalta kovin nihkeästi. Belgia vei kaksi ensimmäistä erää erityisesti Pieter Coolman hyvillä leijasyötöillä ja vahvalla torjunnalla. Toisen erän lopulla peli alkoi kääntyä kuitenkin Suomelle ja kotijoukkue veikin kaksi seuraavaa erää. Päätöserässä Belgia löi heti alkuun luun suomalaisten kurkkuun Pieter Verheesin kovilla syötöillä alustettuna.


text:
Parhaat pistemiehet:
Suomi Antti Siltala 21, Urpo Sivula 21, Lelu Ojansivu 19
Belgia Sam Deroo 25, Gert Van Walle 16, Pieter Coolman 15


text: 24.5. Suomi - Belgia 2-3 (31-29, 20-25, 25-23, 21-25, 11-15)


text: Avausviikonlopun toinekin peli päättyi viisieräisen jälkeen Belgian voittoon. Pelissä oli valtavasti yhtäymäkohtia ensimmäiseen kohtaamiseen. Joukkueiden kuudesta Maailmanliigan kohtaamisesta nyt viisi on päätynyt viidenteen erään voittojen ollessa niissä nyt 3-2 Suomelle.Ottelussa nähtiin komeat 28 torjuntaa Sam Deroon ollessa jälleen kentän hahmo aiheuttaen etenkin pelin loppuvaiheessa suomalaisille tuskaa verkolla. Jälleen Pieter Verhees löi syöttöpaikalta Belgian karkumatkalle viidennessä erässä. Suomen venyttyä vielä pisteen johtoon syötti Gert Van Walle vieraat lopullisesti karkuun vahvan torjuntapelin avittamana.


text:
Parhaat pistemiehet:
Suomi Urpo Sivula 21, Lelu Ojansivu 20, Antti Siltala 16
Belgia Sam Deroo 22, Gert Van Walle 21, Kevin Klinkenberg 16


text: 30.5. Belgia - Suomi 3-1 (25-18, 20-25, 26-24, 25-14)


text: "Kortrijk, Belgia"


text: Vaisun avauserän jälkeen Suomi sai hyvin jyvästä kiinni toisessa erässä hyökkäyspelin parannuttua muiden osa-alueiden tavoin. Kolmannen erän lopussa Suomi taisteli tiukasti 1-2-johtoasemaan pääsystä, mutta Belgia rutisti erävoiton. Isäntiä avitti se, että Suomella ei vaihtojen täytyttyä ollut loppupalloissa kentällä laisinkaan passaria. Neljäs erä oli läpihuutojuttu Suomen mielen mustuttua edellisen erän lopun tapahtumista. Sam Deroo oli tutusti Belgian johtava pelaaja, kun taas Suomelta seitsikkoon päässyt Konstantin Shumov nappasi ottelussa peräti kahdeksan torjuntaa. Kokonaisuudessa Belgian peli oli varmempaa ja Suomen hyökkäyspeli yski pahasti.


text:
Parhaat pistemiehet:
Belgia: Sam Deroo 19, Gert Van Walle 16, Pieter Verhees 7
Suomi: Urpo Sivula 13, Konstantin Shumov 13, Lelu Ojansivu 11


text: 31.5. Belgia - Suomi 3-1 (29-27, 24-26, 25-16, 25-10)


text: Belgia teki avauserään peräti yhdeksän omaa virhettä Suomen neljää vastaan, mutta vei silti erän. Belgia hyökkäsi erään peräti 25 pistettä. Suomella oli viisi eräpalloa, mutta belgialaisille riitti yksi. Belgia aloitti toisen erän ensimmäisen erän voiton siivittämänä jo neljän pisteen etumatkalla, ennen kuin Lelu Ojansivun kaksi ässää toi Suomen tasoihin (11-11). Lelu Ojansivu oli loppuerän ehdoton hahmo ja hän johti Suomen kolmannella eräpallolla erävoittoon. Kolmas ja neljä erä olivat isäntien hallintaa alusta loppuun Suomen moraalin romahdettua.


text:
Parhaat pistemiehet:
Belgia: Sam Deroo 22, Gert Van Walle 17, Seppe Baetens 11
Suomi: Lelu Ojansivu 21, Urpo Sivula 16, Antti Siltala 7


text: 5.6. Suomi - Portugali 3-0 (25-19, 25-23, 25-22)


text: "Vaasa, Vaasan jäähalli"


text: Kesän avausvoitto Maailmanliigassa tuli hyvällä joukkue-esityksellä. Portugali avitti suomalaisia runsaalla virhemäärällä (28 kolmeen erään), mutta pelissä oli paljon hyvää suomalaisittainkin. Lelu Ojansivun neljän ässän syöttöputki toisessa erässä oli pelin ratkaisevin hetki. Täysi Vaasan jäähallin yleisö kannusti pelissä upeasti. Yleisö muodostui pääasiassa nuorimmista Power Cupin junioreista.


text:
Parhaat pistemiehet:
Suomi: Lelu Ojansivu 16, Urpo Sivula 13, Jukka Lehtonen 7


text: Portugali: Hugo Gaspar 14, Andre Lopes 9, Joao Oliveira 7


text: 6.6. Suomi - Portugali 3-1 (25-23, 28-30, 25-14, 25-23)


text: Suomen viikonlopusta muodostui täyden pistepotin viikonloppu. Toisessa erässä tappiosta huolimatta Suomelle jäi hyvää makua, nousihan se aina eräpalloihin asti kaukaa takaa saaden pelinsä kulkemaan. Hakkuri Lelu Ojansivu loukkasi vatsalihastaan ja Urpo Sivula tuurasi häntä loppupelissä. Sivulan paikalla puolestaan yleispelaajana onnistui hyvin Tomi Rumpunen. Suomen ykkönen oli keskitorjuja Matti Oivanen, oka sivusi yli sadan maailmanliigan ottelun uran piste-ennätystään 16 pinnalla. Myös kapteeni Antti Siltala pelasi kesän tähän mennessä parhaan ottelunsa. Yleisö muodostui jälleen pääasiassa Power Cupin junioreista.


text:
Parhaat pistemiehet:
Suomi: Lelu Ojansivu 18, Matti Oivanen 16, Antti Siltala 16


text: Portugali: Hugo Gaspar 18, Andre Lopes 11, Joao Oliveira 10


text: 13.6. Hollanti - Suomi 3-0 (25-20, 25-14, 25-18)


text: "Almere, Hollanti"


text: 14.6. Hollanti - Suomi 3-1 (22-25, 25-20, 25-14, 25-19)


text: 26.6. Suomi - Hollanti 0-3 (15-25, 20-25, 26-28)


text: "Espoo, Barona Areena"


text: Hollanti pelasi todella vahvasti kaksi erää, mutta kolmannessa Suomi syttyi komeaan taisteluun. Suomen taistelija oli hakkurina pelannut Urpo Sivula, joka teki ottelussa komeat 20 pistettä ja sai kehut sekä omilta että vastustajilta. Suomella oli valtavia ongelmia hyökkäyspelissä ottelun alussa. Suomella oli kolmannessa erässä peräti kolme eräpalloa, mutta Hollanti käänsi senkin itselleen.


text:
Parhaat pistemiehet:
Suomi: Urpo Sivula 20, Tomi Rumpunen 8, Matti Oivanen 5


text: Hollanti: Dick Kooy 19, Jasper Diefenbach 12, Kay Van Dijk 10


text: 27.6. Suomi - Hollanti 2-3 (18-25, 25-20, 25-18, 18-25, 13-15)


text: Hollanti jäi Belgian tapaan Suomelta voittamatta kesän Maailmanliigassa. Yksi piste vuoden 1996 olympiavoittajamaalta kuitenkin irtosi, kun viimeinen peli meni viiteen erään. Hakkuri Urpo Sivula teki peräti 24 pistettä ja erinomaisen ottelun pelannut Elviss Krastins ylsi 13 pisteeseen. Viimeisessä erässä Suomi oli tasoissa vielä 13-13-tilanteessa, mutta Suomen syöttövirhe ja Hollannin isku päättivät pelin vastustajan hyväksi.


text:
Parhaat pistemiehet:
Suomi: Urpo Sivula 24, Elviss Krastins 13, Sauli Sinkkonen 12


text: Hollanti: Dick Kooy 24, Nimir Abdel-Aziz 13


text: 4.7. Porugali - Suomi 2-3 (17-25, 25-22, 17-25, 26-24, 13-15)


text: "Povoa de Varzim, Pavilhao Desportivo Municipal"


text: Suomi varmisti päätösviikonlopun ensimmäisessä ottelussa lohkon kolmospaikan voitolla kiihkeäksi muodostuneessa kamppailussa. Suomi dominoi kahta erää selkeästi ja omasi mahdollisuudet myös kahdessa tappioerässä voittoon. Päätöserässä tunnelmat kuumenivat, mutta Suomi hallitsi tilanteen paremmin. Edellisen viikonlopun häitään viettänyt Lelu Ojansivu oli hyvässä iskussa hakkurina ja Tommi Siirilä sekä Sauli Sinkkonen pelasivat keskellä hyvän ottelun.


text:
Parhaat pistemiehet:
Suomi: Lelu Ojansivu 27, Urpo Sivula 22, Tommi Siirilä 10


text: Portugali: Alex Ferreira 19, Joao Jose 15, Marco Ferreira 14


text: 5.7. Porugali - Suomi 1-3 (18-25, 20-25, 25-18, 23-25)


text: Kahden täysin hallinnassa olleen erän jälkeen Suomi menetti hieman otetta ja isäntämaa kuittasi kolmannen. Neljännessä Portugali hallitsi johtaen useampaan otteeseen neljällä pisteellä, mutta Suomi kiri parikin kertaa isäntien eron kiinni. Lopulta Tomi Rumpunen päätti ottelun kahteen ässäsyöttöön. Lelu Ojansivu kruunasi päätösviikonlopun 50 pisteellä ja Tommi Siirilä pelasi toisen 10 pisteen ottelunsa keskellä. Samalla tulos tiesi Portugalin jäämistä kakkoskategorian huonoimmaksi joukkueeksi.


text:
Parhaat pistemiehet:
Suomi: Lelu Ojansivu 23, Urpo Sivula 16, Tommi Siirilä 10


text: Portugali: Alex Ferreira 22, Marco Ferreira 14, Valdir Sequeira 11


text:
Päivitetty 7.7.2015207 Sam Deroo
193 Urpo Sivula
175 Gert Van Walle
170 Lelu Ojansivu
147 Dick Kooy
130 Alex Ferreira
117 Kay Van Dijnk
113 Marco Ferreira
104 Pieter Coolman


title: Juha Rikama

text: Juha Kalervo Rikama (13. elokuuta 1930 Helsinki – 6. huhtikuuta 2015 Vantaa) oli filosofian tohtori ja äidinkielen ja kirjallisuuden opettaja 1977-1993 Vantaanjoen lukiossa. Hänen väitöskirjansa Tampereen yliopistossa vuodelta 2004 käsitteli lukion kirjallisuudenopetusta ("Lukion kirjallisuudenopetus 1900-luvun jälkipuoliskon Suomessa opettajien arviointien valossa").


title: Juha Rikama

text: Rikaman isä oli eversti Johan Rikama. Juha Rikama on kirjoittanut isästään elämäkerran "Eversti : isästäni ja isälleni" (2007).Juha Rikaman muistokirjoitus Helsingin Sanomissa


title: Olli Rönning

text: Olli Veli Rönning (29. maaliskuuta 1931 Närpiö – 29. maaliskuuta 2015 Turku) oli suomalainen hammaslääkäri ja hammaslääketieteen professori.


title: Olli Rönning

text: Rönning oli Turun yliopiston assistentti 1961 ja 1962, apulaisopettaja 1962–1975, hammaslääketieteen anatomian dosentti vuodesta 1972, Helsingin yliopiston lasten hammashoito- ja hampaiden oikomisopin apulaisprofessori 1975–1976. Oulun yliopiston hammaslääketieteen professoriksi hän tuli 1976 ja oli myös hammaslääketieteen laitoksen osastonjohtaja. Hän toimi aiemmin SPR:n plastiikkasairaalan hammaslääkärinä 1958–1959, HYKS:n korvaklinikan konsultoivana hammaslääkärinä 1959 sekä Kårkulla centralanstaltin hammaslääkärinä 1969–1970. Hän jäi eläkkeelle Turun yliopiston hampaiston kehitys- ja oikomisopin professuurista vuonna 1997.


title: Oksindoli

text: Oksindoli (CHNO) on heterosyklinen aromaattinen yhdiste. Yhdistettä muodostuu ihmiselimistössä tryptofaanin aineenvaihduntatuotteena.


title: Oksindoli

text: Oksindoli esiintyy ainoastaan ketotautomeerina. Vahvat emäkset voivat poistaa protonin ketoryhmän viereiseltä hiiliatomilta ja muodostuva anioni on stabiili aromaattisten resonanssimuotojen vuoksi. Muodostuva anioni reagoi on nukleofiilinen ja reagoi enolaattien tavoin elektrofiilien kuten alkyylihalogenidien ja aldehydien kanssa alkylaatio-, asylaatio- ja aldoliadditio- tai aldolikondensaatioreaktioilla. Oksindoli voidaan hapettaa isatiiniksi ja se reagoi isatiinin kanssa muodostaen isoindigoa.


title: Oksindoli

text: Oksindolia voidaan valmistaa ω-bromiasetanilidista molekyylinsisäisellä kondensaatioreaktiolla emäksisissä olosuhteissa. Yhdistettä muodostuu myös 3-kloori-indolin hydrolyysin seurauksena happamissa olosuhteissa. Niin kutsutussa Gassmanin oksindolisynteesissä aniliini reagoi t-butyylihypokloriitin läsnä ollessa metyylitioetikkahapon esterin kanssa ja muodostuva tuote syklisoituu emäksen kuten trietyyliamiinin läsnä ollessa. Näin saatu tioeetterijohdannainen voidaan pelkistää oksindoliksi vedyttämällä Raney-nikkelin toimiessa katalyyttinä.


title: Piikkimatto (itsehoitoväline)

text:
Piikkimatto on väline, johon kuuluu asettua makuulleen ja tällöin matossa olevat piikit laukaisevat jännitystä.
Sitä käytetään stressinhallinnassa ja apuna nukahtamisessa. Piikkimaton vaikutuksen sanotaan perustuvan akupainantaan, joka puolestaan on osa perinteistä kiinalaista lääkintää.


title: Askola (täsmennyssivu)

text: Askola tarkoittaa muun muassa seuraavia:Askola on seuraavien suomalaisten henkilöiden sukunimi:


title: Askolin

text: Askolin on muun muassa seuraavien henkilöiden sukunimi:


title: Infinite Flight Simulator

text: Infinite Flight on Flying Development Studio LLC:n kehittämä lentosimulaattoripeli, joka on suunnattu mobiililaitteille.


title: Infinite Flight Simulator

text: Pelissä on saatavilla 42 eri lentokonetta, joista osa on ilmaisia ja osa maksullisia. Pelissä on myös autopilotti-järjestelmä ja pelaaja voi halutessaan vaihtaa erilaisia säätilavaihtoehtoja, lentokoneen painoa, matkustajamäärää ja kellonaikaa. Peli on saatavilla ainoastaan Android- ja iOS-käyttöjärjestelmille. Sitä voi pelata myös moninpelinä eri maksua vastaan.


title: Infinite Flight Simulator

text: Pelin suosituimmat lentokoneet vuonna 2014 olivat Airbus A380, Boeing 747-400 ja Boeing 737-700. Maksullisista lentokoneista ylivoimaisen voiton vei Boeing 777-300.


title: Gunnar Forsström

text: Gunnar Forsström (1894 Mustio – 1958) oli suomalainen lasitaiteilija ja julistesuunnittelija. Hän suunnitteli kirkkojen ikkunoita. Hänen suunnittelemastaan Helsinki-julisteesta tuli vuoden 1950 Helsingin juhlavuoden virallinen symboli. Förlaget Bildkonst -kustantamolle hän teki kirjankuvituksia ja piirsi postikortteja. Hän maalasi ainakin 22 kirkon tai kappelin lasi-ikkunat, esimerkiksi Karjaan kirkkoon, Hietaniemen kappeliin, alttari-ikkunan Espoon tuomiokirkkoon.


title: Luettelo Boeing 747:n käyttäjistä

text: Boeing 747 teki ensilentonsa vuonna 1969, ja vuodesta 1970 sitä ovat käyttäneet lentoyhtiöt ympäri maailman.


title: Luettelo Boeing 747:n käyttäjistä

text: Päivitetty huhtikuussa 2015.


title: Selenius

text: Selenius on muun muassa seuraavien henkilöiden sukunimi:


title: T-14

text: T-14 tai Armata oli venäläinen taistelupanssarivaunun prototyyppi. Vaunu pohjautui Armata-vaunun alustalle, jota oli tarkoitus tulla käyttämään myös esimerkiksi panssarihaupitseissa ja miehistönkuljetusvaunuissa. T-14:n oli tarkoitus korvata vanhempi T-90 Venäjän armeijan käytössä.


title: T-14

text:
T-14-vaunua valmisti venäläinen Uralvagonzavod-vaunutehdas. Armata korvasi suunnittelupöydällä alun perin uudeksi panssarivaunuksi suunnitellun T-95 vaunun, jonka suunnittelu kuitenkin keskeytettiin Armatan suunittelu alkoi Uralvagonzavodin vaunutehtaalla vuonna 2010 ja Itar-Tassin mukaan vaunuja tilattiin armeijan käyttöön vuonna 2015. Russia Todayn mukaan vaunuja oli helmikuussa 2015 valmistettu jo 20 koulutuskäyttöä varten.
Venäläisen kenraalieversti Oleg Saljukovin vuonna 2014 antamien tietojen mukaan Venäjän maavoimien oli tarkoitus saada käyttöönsä vuoden 2015 aikana yhteensä 32 Armata-vaunua


title: T-14

text: Armata-vaunujen paraatiharjoitteluista vuosi julkisuuteen valokuvia huhtikuussa 2015, jonka jälkeen Venäjän puolustusministeriö julkaisi virallisia kuvia verkkosivuillaan. Alkuperäisissä kuvissa vaunujen tykkitornit oli huputettu. Myöhemmistä Moskovan keskustassa pidetyistä paraatiharjoituksista julkaistiin kuvia myös huputta. Voitonpäivän paraatin harjoituksissa 7. toukokuuta 2015 yksi tankki sammui keskelle Punaista toria. Kymmenen minuutin kuluttua se hinattiin pois. Harjoitusten selostaja kuulutti että kyseessä oli evakuointiharjoitus, jolloin yleisö repesi nauruun.


title: T-14

text: Uutistoimisto TASS:in haastatteleman lähteen mukaan Venäjän maavoimien suunitteilla oli varustaa 1. panssarivaunuarmeija ja uusi 20. yleinen armeija T-14 panssarivaunuilla vuosien 2016 ja 2017 välillä. TASS:in mukaan vaunun sarjatuotannon oli kuitenkin tarkoitus alkaa vasta vuosina 2017-18. Uralvagonzavodin mukaan vuonna 2016 oli tarkoitus valmistaa 40 vaunua, vuonna 2017 70 ja vuodesta 2018 eteenpäin 120 vaunua vuosittain. Vaunun kalliin hinnan oli kuitenkin epäilty hankaloittavan vaunujen hankintoja. Epävirallisten tietojen mukaan yksittäisen vaunun hinta oli noin 400 miljoona ruplaa, eli noin kaksi kertaa kalliimpi kuin esimerkiksi Leopard 2 ja 60-75 % kalliimpi kuin Leclerc ja M1 Abrams.


title: T-14

text: Venäjä ilmoitti 30. heinäkuuta 2018 keskeyttävänsä hankkeen.


title: T-14

text: T-14 on suunnittelultaan lähempänä länsimaisia taistelupanssarivaunuja kuin edeltäjänsä. Se on esimerkiksi T-72 ja T-90-vaunuja korkeampi ja pidempi. Yksi oleellisista uusista suunnitteluratkaisuista T-14-vaunussa on sen miehittämätön tykkitorni. Kaikki kolme miehistön jäsentä, ajaja, ampuja ja johtaja, on sijoitettu suojattuun kapseliin vaunun etuosaan. Epävarmojen tietojen mukaan T-14:n pääase on 2A82A 125 mm sileäputkinen panssarivaunukanuuna. Kanuunalla on 32:lla ammuksella varustettu automaattilataaja. Kanuunalla voi ampua tavallisten ammusten lisäksi ohjuksia. Pääaseen lisäksi vaunun tykkitornissa on 7,62 mm PKTM-konekivääri. Aiemmista venäläisistä panssarivaunumalleista poiketen T-14:ssä on seitsemän telapyörää kuuden sijaan. Kolme neljännestä vaunun etuosasta on suojattu uudella panssarilla. Vaunun perän viimeinen neljäsosa on suojattu puolestaan panssarilevyllä. Rossijskaja gazetan mukaan T-14 painaa 48 tonnia ja se voi havaita laitteistollaan kohteita yli viiden kilometrin päästä, sekä hyökätä niitä vastaan 7-8 kilometrin päästä. Vaunun huippunopeus on saman lähteen mukaan 80-90 km/t.


title: T-14

text: Varhaisten tietojen mukaan vaunu olisi ollut varustettu myös 30 mm koaksiaalisella konetykillä ja 7,62 mm konekiväärillä. Kun vaunun tykkitornista saatiin valokuvia, voitiin todeta, ettei konetykkiä tai koaksiaalista konekivääriä ollut asennettu. Ne saatetaan kuitenkin vielä lisätä tulevaisuudessa valmistettaviin vaunuihin. Joidenkin tietojen mukaan vaunuun oli suunitteilla myös 152 mm tykki. Julkisuudessa nähdyissä vaunuissa tykki oli lopulta pienempi, mutta tykkitornin korkea profiili saattaa mahdollistaa suuremman tykin asennuksen tulevaisuudessa.


title: T-14

text: T-14:n tykkitornin ympärillä on sensoreita, joiden uskotaan liittyvän suojausjärjestelmään, jota joissain lähteissä kutsutaan nimellä "Afghanit". Afghanit havaitsee vaunua kohti laukaistut panssarintorjunta-aseet tutkalla ja käynnistää niiden torjunnan. Tykkitornin molemmilla puolilla on myös viisi laukaisuputkea, jotka muistuttavat vanhempien Drozd ja Drozd-2-järjestelmien panssarintorjuntaohjusten torjuntaan tarkoitettuja laukaisimia. Tornista löytyy myös päivä- ja yökamerat. Vaunun rungon etuosassa on eteenpäin osoittava lämpökamera. Vaunussa on ilmeisesti NII STALI:n kehittämä uudenlainen teräspanssari.


title: T-14

text: Uralvagonzavodin edustaja väitti kesäkuussa 2015 annetussa haastattelussa, että T-14 panssaroinnilla olisi häiveominaisuuksia, mikä vaikeuttaa sen havaitsemista tutkalla. Hänen mukaansa vaunun panssarointi on varustettu tutka-aaltoja imevällä maalilla ja muilla sen havaitsemista vaikeuttavilla materiaaleilla. Myös vaunun näkymistä lämpökamerassa on vaikeutettu sijoittamalla siinä tavallisesti näkyvät osat mahdollisimman syvälle vaunun sisään. Jotkut asiantuntijat ovat olleet kriittisiä näiden esitettyjen ominaisuuksien toiminnasta.


title: Laihian kirkko

text: Laihian kirkko on Tukholman yli-intendentinvirastossa 1797 päivättyjen piirustusten mukaan 1803-1805 Laihialle rakennettu tyyliltään varhaista uusklassismia edustava suuri puinen tasavartinen ristikirkko.


title: Laihian kirkko

text: Kirkon rakennutti vaasalainen raatimies Herman Höckert, se on järjestyksessä Laihian kolmas kirkko. Vuonna 1642 valmistunut edellinen kirkko purettiin 1809 ja sen hirsistä rakennettiin Ylipotin luhtiaitta Laihian Potilan kylään. Kirkon läntiseen sakarapäätyyn liittyy korkea suorakulmainen torni lyhtyineen, tornin kellot ovat vuosilta 1724 ja 1869 ja tornin huipulla on kukko. Kirkon ristikeskustassa on pieni kattoratsastaja. Tornissa on kaareutuva kupu. Kirkkosalin sisäkatteena ovat päädyistään pyöristetyt puuholvit, jotka yhtyvät ristikeskustassa. Sisäseinät ovat hirsipinnalla. Sakasti on sijoitettu kirkon kuorisakaraan, poikkisakaroita käytetään seurakuntatiloina. Kirkon pinta-ala on 800 neliötä ja siellä on istumapaikkoja 1200 hengelle. Kirkon alttaritaulun "Lasaruksen herättäminen" on maalannut Lennart Segerstråle 1956, kirkossa on lisäksi veistoksia 1400-luvun alttarikaapista. Kirkon urut valmisti Kangasalan urkutehdas alun perin vuonna 1943 ja laajensi niitä 49+2 -äänikertaisiksi vuonna 1957.


title: Laihian kirkko

text: Kirkon pohjoisen ristivarren päässä on kirkkomuseo, jossa on muun muassa kirkon alkuperäinen vaasalaisen Immanuel Almin 1807 maalaama alttaritaulu. Kirkkoa on korjattu 1913, 1956 ja 1978. Ensin mainittuna vuonna toteutettiin suuria korjaus- ja muutostöitä Vaasan lääninarkkitehti Alfred Wilhelm Stenforsin suunnitelman mukaan. Torniin tehtiin korkea lyhdynmuotoinen katto, kuorin takainen sakaristo purettiin ja uusi sakaristo erotettiin väliseinällä itäisen ristivarren päästä. Muutkin poikkisakarat katkaistiin väliseinillä.